amanoisuno/poetBack huggingface dataset:
五哀詩 故殿中侍御史滎陽鄭公 王禹偁 
柱史有名跡，清才自天縱。構思慶雲合，落筆醴泉湧。歌詩與文賦，錚錚人口諷。揚袂入澤宮，鵠心一箭中。恃才善戲謔，負氣好侮弄。大志有誰知，細行乖自訟。小諫事世宗，惕惕佩光寵。太祖方歷試，握兵權已重。上書范魯公，先見不能用。曆數不在周，謳謠卒歸宋。汗漫失屠龍，接輿遂歌鳳。行荷伯倫鍤，高卧畢卓甕。神德不爲嫌，優待臺諫俸。晚求萬泉令，吏隠官資冗。一旦隨朝露，識者彌哀痛。無子嗣家聲，身世若一夢。文編多散失，人口時傳誦。空持一器酒，何處澆孤冢。
五哀詩 故國子博士郭公 王禹偁 
汾陽飽經術，賦性甚坦率。在昔舉神童，廣場推傑出。尚書誦在口，何論落自筆。總角取科名，弱冠紆纓紱。早佐湘陰幕，漢鼎入周室。失志罷屠龍，佯狂遂捫蝨。周行亦黽勉，吏隠多放逸。滑稽東方朔，圖畫王摩詰。古文識科斗，奧學辨萍實。字窮蒼頡本，篆證陽冰失。王績醉爲鄉，伯倫居無匹。俸錢乏一囊，宦路從三黜。朱衣多不著，白髮仍慵櫛。漸老覊旅年，方見昇平日。忽以伎術召，此意殊鬰鬰。放口忤無鬚，何門求造膝。遁逃終見捕，譴逐道中卒。遺孤落閭閻，荒冢鳴蟋蟀。手澤漸難求，誰家耀箱帙。投弔焚此詩，九原應有物。
五哀詩 故太子中允知洛陽縣潁公 王禹偁 
洛陽富文彩，峭拔四子流。提筆入廣場，辭氣干斗牛。擢第在芸閣，言事觸冕旒。左降宰百里，道勝心無憂。才高恥吏役，放蕩不檢脩。起應賢良科，下筆不見休。青宮尚淹恤，赤縣且優游。輕財糞土賤，高義雲天浮。懸磬任貧窶，盈樽長獻酬。知己彼何人，鳳閣與鼇頭。推挽終不起，壯志將焉收。晚年圯橋役，關市良可羞。忽然爲異物，寒草封一丘。孀嫠應凍餓，交友誰尋求。遺孫方稚齒，爽秀已遒遒。皇天若有憑，必使光貽謀。
太一宮祭迴馬上偶作寄韓德純道士 王禹偁 
去年暨今夏，承詔祠天神。昔當摇落時，宮葉紅紛紛。此來芳春暮，宮草青蓁蓁。三日奉齋潔，百骸祛垢氛。御署致恭虔，天香何絪縕。監祀黄門郎，攝官紫微臣。松枝拂劍佩，樹影光搢紳。燈燭晃白晝，香花藹清芬。金殿禮神仙，瑶壇醮星辰。至誠不爲己，玄鑒當福仁。質明祀事畢，復命趨紫宸。揚鞭入村落，緩轡聊逡巡。麥田少時雨，蠶月無閒人。自慚懷祿仕，蠹此力穡民。又拋三洞趣，來入九衢塵。不如韓道士，長此養天真。
送筇杖與劉湛然道士 王禹偁 
有客遺竹杖，九節共一枝。鶴脰老更長，龍骨乾且奇。我問何所來，來從西南夷。因思漢武帝，求此民力疲。明明聖天子，德教加四維。蠻貊盡臣妾，縣道皆覊縻。僰僮與笮馬，入貢何纍纍。此竹日已賤，輕視如蒿藜。我年三十七，血氣未全衰。况在紫微垣，動爲簪笏覊。倚壁如長物，歲月無所施。寸心空愛惜，惜此來天涯。忽承明主詔，來謁太一祠。再見劉先生，氣貌清且羸。持此以爲贈，所謂得其宜。少助橘童力，好引花鹿隨。步月莫離手，看山聊搘頤。微物懶致書，故作筇竹詩。
對雪 王禹偁 
帝鄉歲云暮，衡門晝長閉。五日免常參，三館無公事。讀書夜卧遲，多成日高睡。睡起毛骨寒，窗牖瓊花墜。披衣出戶看，飄飄滿天地。豈敢患貧居，聊將賀豐歲。月俸雖無餘，晨炊且相繼。薪芻未闕供，酒肴亦能備。數杯奉親老，一酌均兄弟。妻子不饑寒，相聚歌時瑞。因思河朔民，輸稅供邊鄙。車重數十斛，路遥幾百里。羸蹄凍不行，死轍冰難曳。夜來何處宿，闃寂荒陂裏。又思邊塞兵，荷戈禦胡騎。城上卓旌旗，樓中望烽燧。弓勁添氣力，甲寒侵骨髓。今日何處行，牢落窮沙際。自念亦何人，偷安得如是。深爲蒼生蠹，仍尸諫官位。謇諤無一言，豈得爲直士。褒貶無一詞，豈得爲良史。不耕一畝田，不持一隻矢。多慚富人術，且乏安邊議。空作對雪吟，勤勤謝知己。
金吾 王禹偁 
金吾河朔人，事郡在賤列。攀附周世宗，龍飛起魚鱉。委質向聖朝，積功取旄鉞。所在肆貪殘，乘時恃勳伐。皇家平金陵，九江聚遺孽。彌年城乃陷，不使鷄犬活。老小數千人，一怒盡流血。三惑無不具，五福何嘗缺。晚年得執金，富貴居朝闕。娛樂有清商，康强無白髮。享年六十九，固不爲夭折。考終北牖下，手足全啟發。子孫十數人，解珮就衰絰。贈典頗優崇，視朝爲之輟。哀榮既如是，報應何足說。責簿李廣死，賜劍武安滅。僥倖過古人，况無大功烈。福善與禍淫，斯言僅虛設。吁嗟爲儒者，寒餓守名節。五十朝大夫，龍鍾頭似雪。無故不殺羊，禮文安可越。何况賓祀間，貧苦無羊殺。
送戚維戚綸之閬州亳州 王禹偁 
古人貴道德，豈以祿位拘。有道不在位，顔回舜之徒。無德殃且至，商受爲獨夫。以此固名節，富貴安足圖。睢陽戚先生，今世古之儒。終身不求仕，沒齒唯誦書。孝愛睦姻族，淳謹化里閭。文翁變蜀土，尚以德位俱。仲淹居汾水，專用素教敷。青青子衿輩，櫛比曳朝裾。盛德苟無報，吾道將焉如。鯉庭生二子，驪頷委雙珠。樸厚有父風，學業張皇謨。各登進士科，齊乘使者車。閬中佐郡政，亳社司搉酤。佐郡古半刺，可使惸嫠蘇。搉酤今權道，亦助軍國須。牽車驥雖屈，補履刃有餘。誰謂佐著作，在上積薪芻。誰謂光祿勳，其中混瓊琚。我亦何爲者，先上青雲衢。伐木空求友，拔茅未連茹。終待奮直筆，會當伏青蒲。請慎名與器，願分賢與愚。彙征補皇極，戮力張道樞。巨魚方喣沫，相忘在江湖。冥鴻當順風，接翼摩太虛。此志尚壹鬰，此別良悲吁。苦縣且密邇，劍關多崎嶇。于役勿爲歎，加飯聊自娛。尺素惠好音，無惜雙鯉魚。
送陳侯之任同州 王禹偁 
丈夫貴自奮，何必恃貽謀。當年功不立，古人重爲憂。太師忠順公，沒世有餘休。令子一何賢，恥隨資蔭流。碌碌奉朝請，帝恩何以酬。鬰鬰不快意，上章聞冕旒。願爲循良吏，未甘恩澤侯。天子嘉乃誠，錫命蒞同州。同州古三輔，北望雄且優。詔條得以布，民瘼得以求。勿謂綺紈子，當有襦袴謳。詩云無忝爾，禮云必爲裘。去去繼旄節，免作將門羞。
送朱九齡 王禹偁 
吏隠不求貴，親老不擇祿。之子有俊才，弱冠中正鵠。弗墜先人業，何慚有道穀。一命佐碭山，枳棘聊容足。再命宰嘉興，絲桐幾易俗。率身甘菜茹，養母求粱肉。承顔苟不虧，折腰未爲辱。解印無餘貲，舟中只琴筑。十口寄淮泗，一身來輦轂。又說東南行，秋風江水淥。鄱陽古名郡，赤金流山谷。每歲鼓錢刀，從來設官局。還得便高堂，無辭縻逸躅。颺帆江湖思，木脫天地肅。楓葉紫斕斒，蓼花紅{罒/彔}𦌊。津吏曉來迎，溪僧夜留宿。至止事方簡，優游從所欲。江城豐稻粱，水市多魚蔌。三載奉甘飴，百錢飽家族。自有綵衣華，勿歎藍袍綠。行年未三十，氣壯顔如玉。行義日以聞，焉能長碌碌。終列侍臣班，耀我同年錄。且賦白華詩，唱作離筵曲。
暴富送孫何入史館 王禹偁 
孟郊常貧苦，忽吟不貧句。爲喜玉川子，書船歸洛浦。迺知君子心，所樂在稽古。漢公得高科，不足唯墳素。二年佐棠陰，眼黑怕文簿。躍身入三館，爛目閱四庫。孟貧昔不貧，孫貧今暴富。暴富亦須防，文高被人妬。
贈劉仲堪 王禹偁 
劉生頗少秀，爲學識根柢。丘軻有堂奧，試脚到階砌。楊墨恣荒榛，揮手欲芟薙。携文訪謫居，趣向非權勢。對挹雛鳳下，交言孤鶴唳。在璞認良玉，行當爲國器。彼茁見靈芽，佇可供王祭。豈止隨衆人，區區一枝桂。宜哉孫漢公，妻之以女弟。吾家兄之子，笄年未伉儷。恨不早相逢，取子爲佳壻。
送馮尊師 王禹偁 
前日訪潘閬，下馬入窮巷。忽見雙笋石，卧向青苔上。云是馮尊師，秋來留在茲。今說東南行，問我堅乞詩。又見宋閣老，亦言師甚好。欲去天台山，即別長安道。臺閣有羣英，贈別瑰與瓊。琤然滿懷袖，此事殊爲榮。安用徵吾句，吾道方齟齬。老爲八品官，有山未能去。束髮號男兒，出處貴得宜。出則學臯夔，獨立稱帝師。處則同喬松，决起如冥鴻。誰能似蚯蚓，蟠屈泥土中。師行甚可羨，雲鶴無覊絆。爲我持此詩，題于桐栢觀。
八絕詩 庶子泉 王禹偁 
物形固天造，物景不自勝。泉乎未遇人，石罅徒流迸。宮相政多暇，行樂躡巖磴。發蒙漲爲溪，幽致茲焉盛。唐賢大曆後，峭壁刻名姓。我來一何暮，今秋始乘興。山勢環有缺，山門壺引柄。乍挹清泚姿，頗愜幽閑性。味將春茗宜，光與曉嵐暝。架竹落僧厨，遠聲入清磬。何當宿禪室，欹枕終夜聽。飲多病骨換，照久塵逈。銷盡謫居愁，無心治歸艇。
八絕詩 白龍泉 王禹偁 
崖石何鑿鑿，渤潏湧山脚。含虛光可鑒，倒影壁如削。瀰漫到前溪，支脈通遠壑。白龍乃神物，胡此戀一勺。勢能爲霖雨，力可興雷雹。上天未有命，茲焉縮頭角。應防困螻蟻，泥蟠詎敢躍。葅醢曾是憂，豢養殊非樂。亦如君子道，出處貴先覺。吾生苦遷謫，未免郡政縛。偶來泉畔坐，感興題秋籜。斗藪纓上塵，試就清漣濯。聊將一掬水，洗我面慚怍。日暮不忍歸，風埃滿城郭。
八絕詩 明月溪 王禹偁 
漲溪者爲誰，人骨皆已朽。我來尋故跡，溪荒亂泉吼。惜哉幽勝事，盡落唐賢手。唯餘舊時月，團團照山口。
八絕詩 清風亭 王禹偁 
茲亭廢已久，厥趾猶在哉。清風爲我起，疑有精靈來。神交念宮相，臨砌傾一杯。迴頭問黄菊，寂寞與誰開。
八絕詩 望日臺 王禹偁 
荒臺隠層碧，雲磴踰百尺。攀蘿試一上，依然有遺跡。掌舒舊砌平，屏卓諸峰直。憑高聊寫望，孤懷念鄉國。長安不可見，但對金烏赤。傾盡葵藿心，庶免浮雲隔。
八絕詩 歸雲洞 王禹偁 
碧洞何眈眈，呀然倚山根。朝雲出如嘔，暮雲歸如吞。大塊氣不死，茲爲玄牝門。怪石擁左右，勢若貙虎蹲。旁行數十步，漆黑不可捫。安得鞭燭龍，爲吾前馳奔。尋盡神仙窟，一一知其源。
八絕詩 陽冰篆 王禹偁 
泠泠庶子泉，落落陽冰筆。雲氣勢崩垂，龍蛇互蟠屈。嶧山既劘滅，石鼓又缺失。唯茲數十字，遒勁倚雲窟。模印徧華夷，流傳耀緗帙。書誠一藝爾，小道詎可忽。乃知出人事，千古名不沒。
八絕詩 垂藤蓋 王禹偁 
古藤何樛蟠，低蔭庶子泉。童童若青蓋，挂在絕壁前。月穿波影碎，露滴岸聲圓。曉籠使君醉，夜覆溪僧禪。昔之好事者，爲作出偶然。人亡藤已朽，猶得聲名傳。我欲移青松，植向泉眼邊。既圖歲月久，復取節操全。所爲亦一時，所期或千年。庶吾不朽名，長與偃蓋懸。
東門送郎吏行寄承旨宋侍郎 王禹偁 
西門送僕射，鞍馬照路光。南門送貳卿，冠蓋遥相望。東門送郎吏，艤舟隋堤傍。郎吏誠隔品，同直白玉堂。丈人况知己，振拔在舉場。憐才惜我去，深勸離別觴。醉中不記事，烟水空茫茫。醒來聞鳴櫓，嘔軋摇斜陽。猶疑在禁中，殘漏寒丁當。迴望銀臺門，五雲遮帝鄉。聚散本如此，升沉庸何傷。丈人名位峻，只欠登巖廊。平居倦朝請，高論思退藏。圃田有別業，古木羅修篁。艸亭寒蕭蕭，池波碧泱泱。嘗云拂袖去，可以傲羲皇。丈人果能爾，識度非尋常。安車比疏廣，辟穀如張良。再拜願丈人，壽考仍康强。自念山野士，不解隨圓方。宦途多齟齬，身計頗悲凉。行將解簪笏，歸去事農桑。幸容操杖履，洒掃近丘牆。
送林介 王禹偁 
八年困名場，萬里有慈親。吟變閩越聲，衣有京洛塵。况復久相依，知子文行淳。不能致一第，虛作金鑾臣。昔予貶商洛，相送遠涉溱。今予謫滁上，語別清淮濱。途窮與道喪，詎免同沾巾。
北樓感事 王禹偁 
北樓出林杪，登覽開病姿。旁带滁州城，雉堞何逶迤。下入刺史宅，却臨統軍池。伊予翰林客，失職方在茲。兩衙簿領外，盡日吟望時。晚窗度急雨，夏木交繁枝。淮南氣候殊，經秋囀黄鸝。簷前有山果，採掇亦甘滋。樽中有官醖，傾酌任醇醨。忘機得真趣，懷古生遠思。念昔李太尉，落落邦家基。下筆到西漢，料兵如六奇。謫官來此郡，鬰鬰持一麾。嘗作懷嵩樓，記文悲盛衰。甚得進退理，深明禍福機。未幾再入用，斯言忽如遺。君恩匪膠柱，天殃若影隨。六月萬里行，炎荒竟不歸。功成又名遂，不退將安之。姑以人事較，勿憑天命推。矧予草澤士，被褐復羹藜。謬因弄文翰，八載侍丹墀。三入承明盧，古人期並馳。玉堂百日罷，所累非文詞。强仕未爲老，望郎不爲卑。淮邊永陽郡，人物自熙熙。費用量所入，豐約從其宜。一妻本糟糠，不識金翠施。三男無庶孽，詎愛紈綺貲。甘貧絕誅求，易退無覊縻。五十擬歸耕，何必懸車期。且予望衛公，雲龍與山麋。唐賢昔際遇，文雅道光輝。進士取將相，易于俯拾棋。自從五代來，素風已陵遲。干戈爲政事，茅土輸健兒。儒冠筮仕者，僅免寒與饑。至今明聖代，此風猶未移。自無經濟術，烏用碌碌爲。歸歟復歸歟，無忘北樓詩。
送劉職方 王禹偁 
罷直出玉堂，詔授尚書郎。朝僉假郡印，承乏來永陽。喜開黄紙書，云替劉職方。職方老狀頭，疇昔名擅場。宦游三十載，寸進鴛鷺行。未出六品班，鬚鬢已垂霜。顧予新進生，遭時恣翱翔。綸闈與內署，掌誥侍玉皇。夜召赴浴殿，春遊醉柏梁。晚出銀臺門，朝服含天香。爲儒能到此，自道摩穹蒼。今年四十二，典郡清淮旁。卧錦郎位正，腰金服色光。見君深自愧，撫己庸何傷。古人重交代，子孫不相忘。西掖替左司，劉白形詩章。况我忝翰林，而君列文昌。待將官與氏，山寺題修篁。共保不朽名，他年比甘棠。昇沉何足道，聚散安有常。且當唱此詩，爲君送離觴。
感興 王禹偁 
吾嘗入深山，谿谷寒且沍。杉檜頗凌雲，歲月自朽蠹。般輸目不見，何由用斤斧。東山大夫松，中岳金雞樹。秦政本獨夫，則天乃淫嫗。名號被常材，所幸因一顧。爲木豈有命，偶然生要路。誰取澗底松，立作明堂柱。
老態 王禹偁 
白髮不相饒，秋來生鬢邊。黑花最相親，終日在眼前。老態固具矣，宦情信悠然。唯當共心約，收拾早歸田。
官醖 王禹偁 
爲郡得官醖，月給盈三斛。地僻少使車，時清罕留獄。老大復遷謫，吾懷頗幽獨。嬋娟樓上月，爛漫池邊菊。東院與西亭，翛翛風弄竹。對此不開樽，騷人應慟哭。獨酌入醉鄉，陶然瞑雙目。醒來成浩歎，胡爲事口腹。彝酒書垂誡，羣飲聖所戮。漢文亦禁酒，患在糜人穀。自從孝武來，用度常不足。榷酤奪人利，取錢入官屋。古今事相倍，帝皇道難復。吾無奈爾何，更盡杯中淥。
射弩 王禹偁 
蹷張見舊史，强弩亦古官。如何壯夫事，今作儒者歡。罰郡在僻左，時清政多閑。戎裝命賓侶，作此開愁顔。吳弩號健捷，僕夫爲吾彎。正侯廢已久，畫紙爲雕盤。日暈生幾重，挂壁何團團。記籌鼓聲急，中的酒量寬。誠非軍旅事，亦有堵牆觀。安得十萬枝，長驅過桑乾。射彼老上庭，奪取燕脂山。不見一匈奴，直抵瀚海還。北方盡納款，獻壽天可汗。吾徒久不武，干祿爲饑寒。所得纔升斗，齷齪在朝班。不如執戈士，意氣登韓壇。笑擁白玉妓，醉馳黄金鞍。郎官一生俸，供爾數月間。儒將古所重，料兵如轉丸。誰知戴章甫，終老弄辛酸。偶因兒戲爲，痛念邊事艱。臨風自慷慨，素髮衝儒冠。
黑裘 王禹偁 
野蠶自成繭，繰絡爲山紬。此物産何許，萊夷負海州。一端重數斤，裁染爲吾裘。守黑异華楚，示儉非輕柔。燻香則無取，風雪曾何憂。朝可奉冠带，夜以爲衾裯。晏嬰三十年，庶幾跡相侔。季子苦貂弊，吾服仍爲優。不恥狐貉者，亦當師仲由。况我屢遷謫，行將耕故丘。映髮垂鷺頂，植杖昂鳩頭。袖寬可以舞，老農即爲儔。紫綬挂君門，任爾爭封侯。
聞鴞 王禹偁 
元精育萬彙，羽族何茫茫。爲怪有鴟鴞，爲瑞稱鳳皇。鳳皇不時出，未識五色章。吾生在鄒魯，風土殊遠方。鳴鳩隨乳燕，日夕巢我梁。翩翾雜鳥雀，穿屋率爲常。又從筮仕來，五年居帝鄉。更直入承明，侍宴趨未央。上林聞鶑囀，巧舌如笙簧。鴟鴞徒知名，聞見實未嘗。頃年謫商山，聽之已悲凉。今茲出內庭，罰郡來永陽。誰知爾鸋鴂，營巢在城牆。年加睡漸少，秋盡漏且長。鳴嘯殊不已，歷歷含微霜。孺人泣我右，稚子啼我傍。吾心非達士，詎免亦倀倀。人生縱百歲，忽若石火光。其間有窮通，幽昧難自量。我愛臯與夔，峨冠虞舜堂。簫韶聞九成，丹穴來鏘鏘。又愛閎與散，陳力遇文王。鸑鷟聽岐山，多士周道昌。嗟嗟漢賈誼，年少謫南荒。故有鵩鳥賦，倚伏理甚詳。郇公暨鄴侯，放逐同一邦。夜深聞此鳥，韋公涕霑裳。李侯舉酒令，斯音非不祥。坐客如不聞，罰之以巨觴。遂使惡鳥聲，聽之靡所傷。贊皇貶袁州，懷鴞義亦臧。乃知昔賢哲，未免亦悽遑。况予不肖者，冒寵登朝行。報國惟直道，謀身昧周防。四年兩度黜，鬢髮已蒼蒼。雖得五品官，銷盡百煉鋼。何當解印綬，歸田謝膏粱。教兒勤稼穡，與妻甘糟糠。鳳來非我慶，鴞集非吾殃。優游盡天年，身世俱可忘。
甘菊冷淘 王禹偁 
經年厭粱肉，頗覺道氣渾。孟春奉齋戒，敕厨唯素飱。淮南地甚暖，甘菊生籬根。長芽觸土膏，小葉弄晴暾。采采忽盈把，洗去朝露痕。俸麵新且細，溲攝如玉墩。隨刀落銀鏤，煮投寒泉盆。雜此青青色，芳草敵蘭蓀。一舉無孑遺，空媿越盌存。解衣露其腹，稚子爲我捫。飽慚廣文鄭，饑謝魯山元。况吾草澤士，藜藿供朝昏。謬因事筆硯，名通金馬門。官供政事食，久直紫微垣。誰言謫滁上，吾族飽且溫。既無甘旨慶，焉用品味繁。子美重槐葉，直欲獻至尊。起予有遺韵，甫也可與言。
霪雨中偶書所見 王禹偁 
丙申二月七，是夕月離畢。春雲忽霮䨴，春雨復蒙密。綿綿殆三旬，不見天上日。謫官在淮甸，幽抱常鬰鬰。豈無瑯邪山，泥濘不可出。空庭唯蚯蚓，得勢互蟠屈。乘茲積陰氣，小穴恣出沒。山禽忽飛下，長嘴啄深窟。倒曳方力爭，强吞遽全失。食土與巢林，上下非儔匹。胡然羅此酷，不能保微質。嗟嗟彼羣小，傾奪事匪一。儀鳳去九夷，神龍入泉室。如何役吾眼，瞻視此小物。歸來因浩歎，自悔成詩筆。
唱山歌 王禹偁 
滁民带楚俗，下俚同巴音。歲稔又時安，春來恣歌吟。接臂轉若環，聚首叢如林。男女互相調，其詞非奔淫。修教不易俗，吾亦弗之禁。夜闌尚未闋，其樂何愔愔。用此散楚兵，子房謀計深。乃知國家事，成敗因人心。
酬楊遂 王禹偁 
楊君江左士，文律何飄飄。人言未冠時，作賦凌洞簫。甲科中南國，通籍趨東朝。轗軻位不進，陶潜還折腰。宰邑向蜀道，龿蒲忽興妖。官小力不支，奔竄避槍刀。朝廷責守土，黜入縣佐僚。昨朝寫孤憤，遺我有客謠。伊予亦左遷，諷之心無憀。人生一世間，否泰安可逃。姑問道何如，未必論卑高。自古富貴者，撩亂如藜蒿。德業苟無取，未死名已消。豈期顔子淵，不朽在一瓢。推此任窮達，其樂方陶陶。達則爲鵾鵬，窮則爲鷦鷯。垂天與巢林，識分皆逍遥。
和楊遂賀雨 王禹偁 
我罷內庭職，出臨永陽民。永陽民雖庶，未免多饑貧。富之既無術，齪齪爲謹身。可堪今夏旱，如燎復如焚。厥田本塗泥，坐見生埃氛。稚老無所訴，嗷嗷望穹旻。食祿憂人憂，蚤夜眉不伸。促决獄中囚，徧禱境內神。楚辭有山鬼，廟貌羅水濱。胡法有浮圖，寺宇連城闉。齋莊命寮寀，供給抽俸緡。鼓笛迎湫水，香花照金輪。誠知非典故，且慰旱熯人。偶與天雨會，霶霶四郊勻。插秧復修堰，野叟何欣欣。可辦官賦調，亦免農艱辛。燮調頼時相，感應由聖君。于吾復何有，敢望歌頌云。清流楊水部，德與我爲鄰。仇香官位屈，何遜詩格新。見投賀雨篇，言自人口聞。夫君蓋私我，過實豈相親。爲霖非我事，職業唯詞臣。若有民謠起，當歌帝澤春。庶使採詩官，入奏助南薰。
揚州寒食贈屯田張員外成均吳博士同年殿省柳丞 王禹偁 
前年寒食節，待詔直內庭。休假百官出，獨掩深嚴扃。近侍不敢醉，賜酒空滿瓶。閑就通中枕，時聞索上鈴。思入無何鄉，兀然欲忘形。去年寒食日，滁上忝專城。山歌喧里巷，春物媚池亭。永陽溪水淥，琅邪山色青。謫宦自消遣，不敢誇獨醒。往往取官醖，時時對花傾。醉來念身世，翻使淚縱橫。今年蒞淮海，時節又清明。堆案有留事，聽歌無歡聲。胥徒費簿領，使客煩送迎。狴牢未空歇，堰埭勞修營。衰病力不支，懶慢性已成。虛花滿雙目，素髮添幾莖。酒肴略無味，妓樂固難聽。誰言寒食下，終日取茶烹。屯田布素交，屈此關市征。昔年同應舉，典衣飛巨觥。博士東觀客，求官得步兵。况且丹陛前，同爲出谷鶑。殿丞尹我邑，桑梓復弟兄。吏隠掌鹺茗，終朝看道經。三賢宴會少，七夕休假并。何不策我馬，廢苑尋放螢。何不蕩我舟，樓基訪摘星。三春景欲盡，九曲波始平。居然逼吏役，頓此阻交情。老態厭春華，病身憂宿酲。如水若不改，藉糟亦胡寧。解印蓄素志，吟詩露丹誠。維揚非所愛，有便即歸耕。
揚州池亭即事 王禹偁 
冥心閱羣動，亦各趨所安。胡爲名利人，戚戚常鮮歡。吾生四十四，結佩呼郎官。掌言入綸閣，待詔直金鑾。匪謂得祿少，所嗟行道難。前年謫滁上，憂畏雙鬢殘。頼有琅邪溪，時濯塵纓冠。朝僉徙淮海，任重力易殫。君恩詎可報，感激涕汍瀾。民瘼不能治，惻隠情悲酸。況復多病身，名宦心已闌。歸田未果决，懷祿尚盤桓。公退何所適，池亭一凭欄。旭日媚春卉，微風生鳴湍。呵僮勿挾彈，留客不持竿。用冀魚鳥馴，熙熙肆遊觀。神仙未可學，吏隠聊自寬。孤吟刻幽石，此義非考槃。
一品孫鄭昱 王禹偁 
卜葬得假告，南出安上門。鞭馬六十里，暮投中書村。村翁館我宿，茅屋欲黄昏。有客忽投刺，自稱一品孫。氣貌不凡俗，因爲開酒樽。坐久問家諜，其族大且繁。池州有清節，濫觴登洪源。太傅擅鴻筆，入相又出藩。其家本開封，改號一何尊。至昱始六代，布衣老丘樊。跨馿入府縣，驅犢耕郊原。家廟固已毀，國史空具存。盛德百世著，功必格乾坤。高太已不祀，羨絪何可論。况復起章句，乘時寵便蕃。子孫雖替陵，尚得守田園。我愛三代時，法度有深根。卿大夫稱家，世世奉蘋蘩。四民有定分，宦路無馳奔。自從雜伯道，傾奪日喧喧。脫耒秉金鉞，吮筆乘朱軒。朝榮又暮辱，容易如掌翻。古道不可復，頹波益以渾。何况度木者，倒置輪與轅。我亦起白屋，兩朝直紫垣。蔭子有官常，賞延弟與昆。盡待食人祿，將何報君恩。農桑國之本，孝義古所敦。吾族不力穡，終歲飽且溫。雖非享富貴，亦以蠹黎元。唐賢尚消歇，我輩奚足言。呼兒諷此詩，播在篪與塤。
鳳皇陂 王禹偁 
次公治潁川，仁政被一方。神物不藏瑞，茲焉集鳳皇。在昔奏簫韶，舜庭來蹌蹌。西伯有至化，亦見鳴岐陽。仲尼豈無德，已矣空悲傷。夫何刀筆吏，而能致殊祥。我來過荒陂，烟草但蒼蒼。緬懷漢循吏，史筆恐未詳。
月波樓詠懷 王禹偁 
郡城無大小，雉堞皆有樓。其間著名者，不過十數州。吹簫事遼夐，仙跡難尋求。庾公在九江，締構何風流。謝守鎮宣城，疊嶂名有由。東陽敞八詠，吾聞沈隠侯。白雪架郢中，調高難和酬。黄鶴倚鄂渚，仙去事悠悠。贊皇謫滁上，作賦懷嵩丘。樓居出俗態，澤國多勝遊。好景不遇人，安得名存留。齊安古郡廢，移此清江頭。築城隨山勢，屈曲復環周。茲樓最軒豁，曠望西北陬。武昌地如掌，天末入雙眸。平遠無林木，一望同離婁。山形如八字，會合勢相勾。三國事既遠，六朝名亦休。近從唐末來，爭奪互仇讎。斯樓備矢石，此地控咽喉。終朝望烽燧，連歲事戈矛。可憐好詩景，牢落無人收。皇家統萬國，遠邇盡懷柔。三聖四十年，蕩蕩文德修。淮甸爲內地，黄岡壓上游。儒冠假郡印，踐更若公郵。況多辦職吏，誰肯恣吟謳。伊余何爲者，竊慕騷人儔。兩朝掌文翰，十年侍冕旒。去歲出西掖，謫居抱窮愁。日日江樓上，風物得冥搜。何人名月波，此義頗爲優。西南新桂魄，初上懸玉鈎。曉瀨清且淺，漂蕩影沉浮。三五金波滿，夜光如暗投。驪龍弄頷珠，晃朗照汀洲。澹臺拔寶劍，碎璧斬長虬。冰輪曉入地，推下赤金毬。闌干四五星，斜漢印清秋。誰家上元燈，兒戲刳𦸈𧁾。此景吟不出，謾使聲呦呦。千里畫圖闊，四時詩興幽。野花媚宮纈，芳草鋪碧紬。火雲照沙浦，暴雨傾瓦溝。白亂蘆花散，紅殷蓼穗稠。簷冰垂若綆，雪片大于鷗。江蘺煙漠漠，官柳雨颼颼。舟子斜盪槳，牧童倒騎牛。水獺有時戲，江豚頗能泅。山鳥奏竽籟，落霞展衾裯。魚網雪離離，酒旗風飂飂。旅懷雖自適，詩物奈相尤。右顧徐邈洞，精靈知在否。左瞰伍員廟，荒隙令人羞。樓中何所有，官醖湛蚍蜉。棋枰留客坐，琴調待僧抽。橘苞鄰藥鼎，詩筆間茶甌。平生性幽獨，寂寞誰獻酬。官常已三黜，懷抱罹百憂。凭欄憶王粲，望闕同子牟。自甘成潦倒，無復事聲猷。身世喻泡幻，衣冠如贅瘤。放意無何鄉，誰分親與仇。寓形朝籍中，毀譽任啁啾。君恩無路報，民瘼無術瘳。唯慚戀祿俸，未去耕田疇。題詩郡樓上，含毫思夷猶。功名非范蠡，何必泛扁舟。
十月二十日作 王禹偁 
重衾又重茵，蓋覆衰孏身。中夜忽涕泗，無復及吾親。須臾殘漏歇，吏報國忌辰。凌旦騎馬出，溪冰薄潾潾。路傍饑凍者，顔色頗悲辛。飽暖我不覺，羞見黄州民。昔賢終祿養，往往歸隠淪。誰教爲妻子，頭白走風塵。修身與行道，多愧古時人。
雷 王禹偁 
商山春夏旱，旱雷不降雨。及秋又霖霪，雷聲時一舉。南山復北山，渹礚若贙虎。君子容必變，所以敬天怒。無乃豐隆鬼，恣意撾雷鼓。此怒既非天，敬之亦奚取。
秋霖二首  其一 王禹偁 
秋霖過百日，歲望終何如。嘉穀就穗生，茁茁垂青鬚。宿麥未入土，大田多泥塗。河闊不辨馬，原高恐生魚。時政苟云失，生民亦何辜。雨若是天淚，天眼應已枯。
秋霖二首  其二 王禹偁 
山雲百日雨，山水十丈波。田疇與道路，一夕成江河。巨石大於甕，吹轉如蓬窠。夏旱既損麥，秋潦復無禾。津梁盡傾壞，商販絕經過。斗米二百金，吾生將奈何。安敢比夷齊，愚聖不同科。應如元魯山，餓死深山阿。
真娘墓 王禹偁 
女命在于色，士命在于才。無色無才者，未死如塵灰。虎丘真娘墓，止是空土堆。香魂與膩骨，銷散隨黄埃。何事千百年，一名長在哉。吳越多婦人，死即藏山隈。無色固無名，丘冢空崔嵬。唯此真娘墓，客到情徘徊。我是好名士，爲爾傾一杯。我非好色者，後人無相咍。
遊虎丘 王禹偁 
樂天曾守郡，酷愛虎丘山。一年十二度，五馬來松關。我今方吏隠，心在雲水間。野性羣麋鹿，忘機狎鷗鷳。乘興即一到，興盡復自還。不知使君貴，何似長官閑。
吳王墓 王禹偁 
惜哉吳王墓，秦帝嘗開破。應笑埋金玉，千年賈餘禍。不待虎迹銷，已聞鮑車過。又是驪山頭，炎炎三月火。
橄欖 王禹偁 
江東多果實，橄欖稱珍奇。北人將就酒，食之先顰眉。皮核苦且澀，歷口復棄遺。良久有迴味，始覺甘如飴。我今何所喻，喻彼忠臣詞。直道逆君耳，斥逐投天涯。世亂思其言，噬臍焉能追。寄語採詩者，無輕橄欖詩。
爲惡 王禹偁 
明時巧言士，亂世佞倖郎。佞倖惟苟且，巧言頗包藏。爲惡雖不同，同歸於覆亡。
成武縣作 王禹偁 
釋褐來成武，初官且自强。位卑松在澗，俸薄葉經霜。雨菌生書案，饑禽啄印床。猶驚寫秋卷，槐砌落花黄。
寄碭山主簿朱九齡 王禹偁 
閑思蓬島會羣仙，二百同年最少年。利市襴衫拋白紵，風流名紙寫紅牋。歌樓夜宴停銀燭，柳巷春泥污錦韉。今日折腰塵土裏，共君追想好淒然。
寄魚臺主簿傅翶 王禹偁 
健羨魚臺景最奇，鮑參軍到語多時。波平綠野懸魚網，木脫空城露酒旗。錦擲鮮鱗紅撥剌，雪翹寒鷺白䙰褷。仍誇縣尹風騷客，應有秋來唱和詩。
寄寧陵陳長官 王禹偁 
吏隠寧陵縣，琴堂枕古河。家山隔江遠，風雨過船多。假日親尋藥，公庭自種莎。相逢如舊識，執手動勞歌。
寄金鄉張贊善 王禹偁 
年少辭榮自古稀，朝衣不著著斑衣。北堂侍膳侵星起，南畝催耕冒雨歸。種竹野塘春筍脆，採蘭幽澗露牙肥。伊予自是徒勞者，未得同尋舊釣磯。
赴長洲縣作  其一 王禹偁 
移任長洲縣，扁舟興有餘。篷高時見月，棹穩不妨書。雨碧蘆枝亞，霜紅蓼穗疏。此行紆墨綬，不是爲鱸魚。
赴長洲縣作  其二 王禹偁 
移任長洲縣，辭親淚滿衣。折腰雖未免，搔首欲何歸。曉白霜華重，晴紅栗葉飛。江頭鷗鳥在，應怪不忘機。
赴長洲縣作  其三 王禹偁 
移任長洲縣，孤帆冒雨行。全家隨逆旅，一夜泊江城。身世漂淪極，功名早晚成。惟當泥尊酒，得喪任浮生。
赴長洲縣作  其四 王禹偁 
移任長洲縣，窮秋入水鄉。江涵千頃月，船載一篷霜。竹密藏魚市，雲疏漏雁行。故園漸迢遞，烟浪白茫茫。
赴長洲縣作  其五 王禹偁 
移任長洲縣，沿流漸入吳。見碑時下岸，逢店自徵酤。野廟連荒冢，江禽似畫圖。高堂從別後，應夢宿菰蒲。
惠山寺留題 王禹偁 
吟入惠山山下寺，古泉閑挹味何嘉。好拋此日陶潛米，學煮當年陸羽茶。猶負片心眠水石，略開塵眼識烟霞。勞生未了還東去，孤棹寒篷宿浪花。
遊虎丘寺 王禹偁 
寺牆圍著碧孱顔，曾是當年海湧山。盡抱好峰藏院裏，不教幽景落人間。劍池草色經冬在，石座苔花自古斑。珍重晉朝吾祖宅，一迴來此便忘還。
寄獻潤州趙舍人  其一 王禹偁 
南徐城古樹蒼蒼，衙府樓臺盡枕江。甘露鐘聲清醉榻，海門山色滴吟窗。直廬久負題紅葉，出鎮何妨擁碧幢。聞說秋來自高尚，道裝筇竹鶴成雙。
寄獻潤州趙舍人  其二 王禹偁 
記言彩筆罷摛華，郡閣高閑似道家。琴院坐聽江寺磬，郡樓吟見海山霞。春園遺母親燒筍，夜榻留僧自煮茶。應笑陶潛未歸去，折腰奔走在泥沙。
寄毗陵劉博士 王禹偁 
毗陵古郡接江堧，赴任琴書共一船。下岸且尋甘露寺，到城先問惠山泉。秋蟾吐檻供吟興，野鶴偎床伴醉眠。官散道孤詩格老，算應雙鬢更皤然。
謝柴侍御送鶴 王禹偁 
兩朵春雲墮世間，霜臺乞與縣僚看。骨含仙氣生來瘦，羽插天風過處寒。唳別繡衣聲寂寞，舞隨藍綬意闌珊。今朝窗外頻相顧，應怪頭無獬豸冠。
官舍書懷呈羅思純 王禹偁 
同年事分幾般同，墨綬逶迤一郡中。仙桂並枝攀月魄，縣花交影笑春風。分莎種就尋僧逕，借竹編成養鶴籠。公暇不妨閑唱和，免教來往遞詩筒。
除夜寄羅評事同年  其一 王禹偁  太湖 洞庭湖
歲暮洞庭山，知君思浩然。年侵曉色盡，人枕夜濤眠。移棹燈摇浪，開窗雪滿天。無因一乘興，同醉太湖船。
除夜寄羅評事同年  其二 王禹偁  洞庭湖
除夜在天涯，共君同憶歸。夢中傾壽酒，堂下著斑衣。臘雪通宵舞，梅花到處飛。更堪洞庭宿，愁思倍依依。
除夜寄羅評事同年  其三 王禹偁  太湖
郡僚方賀正，獨宿太湖稜。階下羞爲吏，船中祗載僧。折梅和薄雪，煮茗對孤燈。應笑排衙早，寒靴踏曉冰。
陸羽泉茶 王禹偁 
甃石封苔百尺深，試茶嘗味少知音。唯餘半夜泉中月，留得先生一片心。
投柴殿院 王禹偁 
南面修文德，東吳納土疆。蒼生思撫育，丹詔擇循良。烏府官新轉，龍頭桂舊香。渡江驄馬瘦，垂地繡衣長。綸閣材知屈，蘇臺俗必康。恩流一車雨，威凜柏臺霜。休假尋山寺，行春泊野塘。白公是前政，魯望有維桑。求瘼心雖切，頤神道豈妨。煎茶虎丘井，搗藥木蘭堂。筍蕨供家饌，園林著道裝。擊筇教鶴舞，收橘待僧嘗。迎使朝衣穩，娛賓綺席張。犬聲銷巷陌，鶑舌動笙簧。冷句題秋葉，孤琴貯夜囊。歌樓寒月白，飲舫晚波凉。官業除苛法，家風襲雅章。豸冠危肅物，象簡醉橫床。熊軾淹寧久，鼇頭譽轉芳。南園休命侶，北闕即徵黄。清貴容誰見，遭逢合自强。字人叨屬邑，畏德每循牆。名品知懸隔，孤危俟薦揚。折腰休太息，青眼異尋常。岱岳容拳石，滄溟納濫觴。扶摇如借便，羽翼必高翔。從事員多闕，徒勞跡可傷。金臺雖載築，珠履未成行。始隗前言在，依劉後進光。免教青史上，徒美一燕王。
東鄰竹 王禹偁 
東鄰誰種竹，偏稱長官心。月上分清影，風來惠好音。低枝疑見接，迸筍似相尋。多謝此君意，牆頭誘我吟。
南園偶題 王禹偁 
天子優賢是有唐，鑑湖恩賜賀知章。他年我若功成去，乞取南園作醉鄉。
戲贈嘉興朱宰同年 王禹偁 
縣前蘇小舊荒墳，應作行雲入夢頻。猶勝白公尉盩厔，庭花剛喚作夫人。
春日官舍偶題 王禹偁 
薄宦苦流離，壯年心已衰。鶑花愁不覺，風雨病先知。曉月晃竹屋，寒苔疊槿籬。無人慰幽寂，庭柳自低垂。
寄獻翰林宋舍人 王禹偁 
金鼎鹽梅偶未和，位高猶說野情多。宮牆月上開琴匣，道院風清響藥羅。留客旋燒含露筍，倩僧教種耐霜莎。孤寒知有爲霖望，未忍江頭釣淥波。
吳江縣寺留題 王禹偁 
松江江寺對峰巒，檻外生池接野灘。幽鷺靜翹春草碧，病僧閑說夜濤寒。晨齋施筍唯溪叟，國忌行香祇縣官。盡日門前照流水，塵纓渾疑濯汍瀾。
獻轉運使雷諫議  其一 王禹偁 
當年辭氣壓朱雲，老作皇家諫諍臣。章疏罷封無事日，朝廷猶惜直言人。題詩野館光泉石，講易秋堂動鬼神。棘寺下僚叨末路，齋心唯願秉陶鈞。
獻轉運使雷諫議  其二 王禹偁 
江南江北接王畿，漕運帆檣去似飛。父子有才同富國，君王無事免宵衣。屏除姦吏魂應喪，養活疲民肉漸肥。還有文場受恩客，望塵情抱倍依依。
羅思純鶴斃爲四韵吊之 王禹偁 
雪乾朱澹殞仙姿，千歲無徵事可悲。埋瘞肯饒鸚鵡塚，飛鳴不到鳳凰池。遺翎尚在飄松逕，舊跡猶存傍槿籬。應得羽人尸解術，夜來何處啄靈芝。
即席送許製之曹南省兄 王禹偁  洞庭湖
梅爛荷圓六月天，歸帆高背虎丘烟。到時自是成行雁，別處休聽滿樹蟬。賣劍爲賒吳市酒，携家猶借洞庭船。待看春榜來江外，名占蓬萊第幾仙。
中元夜宿餘杭仙泉寺留題 王禹偁 
祭廟迴來略問禪，蘇牆莎逕碧山前。風疏遠磬秋開講，水響寒車夜救田。藍綬有香花菡萏，竹窗無寐月嬋娟。自慚政術貽枯旱，忍卧松陰漱石泉。
贈草庵禪師 王禹偁 
陽山山下草庵深，寂寂香燈對遠岑。莫怪相看總無語，坐禪爲政一般心。
言懷 王禹偁 
宦途日日與心違，人事紛紛任是非。却爲遊山置行李，漁家船舫道家衣。
題響屧廊壁 王禹偁 
廊壞空留響屧名，爲因西子遶廊行。可憐伍相終朝諫，誰記當時曳履聲。
中秋月 王禹偁 
何處見清輝，登樓正午時。莫辭終夕看，動是隔年期。冷濕流螢草，光凝宿鶴枝。不禁鷄唱曉，輕別下天涯。
贈採訪使閤門穆舍人 王禹偁 
經略十三州，東南帝不憂。二年辭玉砌，幾夜夢珠旒。旌旆雖遐適，江山是勝遊。風謠隨處採，民瘼盡心求。報國機鈐密，供吟景象幽。煮茶溪畔寺，望月海邊樓。步武思龍尾，琴書在鷁舟。聽泉調玉軫，拂石試銀鈎。古畫多收買，新詩寡和詶。酒醒聞瀑響，睡起見潮頭。奉使時將久，歸朝禮必優。一麾先出守，萬戶待封侯。遇主當宜貴，遺材亦合收。此身居下位，無路畫良籌。已悔田園廢，堪驚鬢髮秋。憑誰念寒苦，祇自擬歸休。僻甚陶元亮，貧過魯仲由。品題殊不濫，清濁肯同流。復命期三接，陳詩說四愁。薦雄如有便，還解殺身酬。
泛吳松江 王禹偁  厌恶 抒情 政治 写景 仕途
葦篷疏薄漏斜陽，半日孤吟未過江。唯有鷺鷀和我意，時時翹足對船窗。
獻轉運副使太常李博士 王禹偁 
邦計動宸衷，時賢蒞浙東。量寬吞渤澥，氣直稟崆峒。捧詔瑶池下，辭班玉筍中。饋糧蕭相國，制禮叔孫通。舉措敦儒行，談諧有古風。冀方思舊政，江表佇成功。吏畏嚴霜白，民歌愛日紅。勤王雖運智，修道豈妨公。旋種烟莎逕，閑科雨竹叢。養成丹頂鶴，瘦盡雪花驄。移石情無倦，抄書俸不充。晨餐燒露筍，秋句寫霜楓。棋閣連花塢，書窗映燭籠。僧傳栽樹法，客獻遞詩筒。飲席螺爲盞，吟舟葦作篷。按琴苔院冷，搗藥月堂空。清白成家計，操修達聖聰。即徵歸象闕，清秩冠鴛鴻。
蘇州寒食日送人歸覲 王禹偁 
江城寒食下，花木慘離魂。幾宿投山寺，孤帆過海門。篷聲潑火雨，柳色禁烟村。定省高堂後，斑衣減淚痕。
春晚遊太和宮 王禹偁 
數里新萍夾岸莎，春來乘興宿烟蘿。隨風蝴蝶顛狂甚，當路花枝採折多。絳節參差抽苦筍，翠鈿狼籍撒圓荷。湖山滿眼不休去，空羨漁翁雨一蓑。
再泛吳江 王禹偁 
二年爲吏住江濱，重到江頭照病身。滿眼碧波輸野鳥，一蓑疏雨屬漁人。隨船曉月孤輪白，入座晴山數點春。張翰精靈還笑我，綠袍依舊惹埃塵。
筍  其一 王禹偁 
數里春蹊獨自尋，迸犀抽錦亂森森。田文死去賓朋散，拋擲三千玳瑁簪。
筍  其二 王禹偁 
綠玉脩脩冷罩烟，一溪春雨洗嬋娟。不知徐福歸何處，丱女童男泣海田。
筍  其三 王禹偁 
一夜春雷起舊根，亂披烟籜出溪門。稚川龍過頻回首，認得青青數代孫。
官舍書懷呈郡守 王禹偁 
年來潘令鬢初凋，瘦馬青衫耻下僚。藥債漸多醫宿疾，宦情猶切戀明朝。空江梅雨添幽鬰，古縣槐花鏁寂寥。頼有郡侯知己在，每憐憔悴貰金貂。
贈毋中舍 王禹偁 
嶺表榆關路嶮巇，頒條持節兩無辭。四方自是男兒事，萬里歸來聖主知。磧雪舊行閑入夢，貪泉曾飲別留詩。如今已見功名立，休憶當年一桂枝。
贈贊寧大師 王禹偁 
詔修僧史浙江濱，萬卷書中老一身。赴闕尚留支遁馬，援毫應待仲尼麟。溟濛雪影松窗曉，狼籍苔花竹院春。還許幽齋暫相訪，却慚陶令滿衣塵。
題錢塘縣羅江東手植海棠 王禹偁 
江東遺跡在錢塘，手植庭花滿縣香。若使當年居顯位，海棠今日是甘棠。
武平寺留題 王禹偁 
縣齋東面是禪齋，公退何妨引鶴來。長愛座中如洞府，却慚衣上有塵埃。竹聲冷撼秋窗雨，山影青籠曉院苔。最憶去年飛雪裏，煮茶煨栗夜深迴。
贈湖州張從事 王禹偁 
前年春牓亞龍頭，詞賦曾推第一流。上直未歸紅藥院，供吟先得白蘋洲。酒醒野寺烹山蕨，公退溪亭狎海鷗。自是吳門折腰吏，滿衣塵土爲君羞。
送李中舍罷蕭山赴闕 王禹偁 
吏隠江東五六年，歸時猶戀好山川。野僧送別携詩句，瘦馬臨歧當酒錢。吳苑醉逢梅弄雪，隋堤吟見柳垂煙。自言更共秋濤約，未捨四興一釣船。
寄主客安員外十韵 王禹偁 
罷郡歸蘭省，還愁到帝鄉。趨朝騎瘦馬，賃宅住閑坊。命服紆春草，吟髭鑷夜霜。有心憶雲水，無語狎班行。藥債經年欠，文編滿篋藏。教兒誦詩賦，倩客賣囊裝。尋寺誰同步，留僧自拂床。舉公投卷軸，時相覓文章。窮達君雖了，沉淪我亦傷。何當昇大用，吾道始輝光。
和郡僚題李中舍公署 王禹偁  洞庭湖
樹影池光映曉霞，綠楊陰下吏排衙。閑拖屐齒妨橫筍，靜拂琴床有落花。地脉暗分吳苑水，厨烟時煮洞庭茶。青宮詞客多閑暇，按曲飛觴待歲華。
送奉常李丞赴闕 王禹偁 
江城方話舊，捧詔去長安。宦路相逢少，鄉情敘別難。烟波迷曉渡，風雨動春寒。初夏應回首，重期看牡丹。
題張處士溪居 王禹偁 
雲裏寒溪竹裏橋，野人居處絕塵囂。病來芳草生漁艇，睡起殘花落酒瓢。閑把道書尋晚逕，靜携茶鼎洗春潮。長洲懶吏頻過此，爲愛盤飧有藥苗。
初拜拾遺遊瓊林苑 王禹偁 
開宴曾遊此綴行，五年爲吏別仙鄉。杏園鶑蝶如相識，應怪重來蒨綬香。
館中春值偶題 王禹偁 
御柳差差拂禁牆，菲才何事直仙鄉。坐聞雞唱皇宮近，睡枕魚鬚白日長。簾挂蘚庭微雨霽，研添桐井落花香。春風老盡詩情淡，翻卷青編獨繞廊。
寄贊寧上人 王禹偁 
支公兼有董狐才，史傳修成乙夜開。天子遠酬丹詔去，高僧不出白雲來。眉毫久別應垂雪，心印休傳本似灰。若念重瞳欲相見，未妨西上一浮杯。
歲暮偶書寄蘇臺舊僚友 王禹偁 
吳門吏隠過三年，何事陶潜捧詔還。步武已趨龍尾道，夢魂猶憶虎丘山。花開茂苑誰同醉，雪滿梁園獨掩關。會待他年求郡印，劍池重遶碧潺潺。
朝退偶題 王禹偁 
吏隠金門祗似閑，退朝窮巷懶開關。經年不到公卿宅，五日空隨侍從班。禁漏出花寒歷歷，御泉通市細潺潺。功名未立年猶少，爭忍携琴去舊山。
送王司諫赴淮南轉運 王禹偁 
白獸樽前侍玉除，暫分邦計別宸居。映淮風月供吟筆，拱極星辰伴使車。別岸酒濃桑葉落，野亭霜薄菊花疏。東南莫作三年調，紅藥香繁在直廬。
送郝校書從事相州 王禹偁 
提筆從戎別帝鄉，官清兼領校書郎。將軍幕下紅蓮媚，詩客袖中丹桂香。吟倚旌旗春過雨，醉聽刁斗夜含霜。金臺莫作多時計，非久應歸振鷺行。
獻僕射相公  其一 王禹偁 
罷調金鼎道光輝，聞說閑園自種薇。書院日斜春睡覺，沙堤人靜早朝歸。吟穿竹逕僧同步，醉遶花庭蝶上衣。却恐優游未終歲，台星依舊照黄扉。
獻僕射相公  其二 王禹偁 
五年黄閣掌陶甄，憂國翻成兩鬢斑。初到廟堂溫樹冷，暫收霖雨岳雲閑。春園領鶴尋芳草，小閣留僧畫遠山。惟有門生苦求見，竹齋花院一開關。
賀李宗諤先輩除校書郎 王禹偁 
祕省官清住帝鄉，春來春榜探花郎。未吟紅藥歸西掖，且著青衫侍北堂。射策更期揮健筆，騎馿猶得醉閑坊。同年佐邑應相羨，衣上芸香雜桂香。
送夏侯正言襄陽迎親 王禹偁 
蘭省方讎乙夜書，襄陽迎侍暫脂車。揮毫偶未歸綸閣，衣錦何妨奉板輿。峴首碑前留馬足，鹿門山下宿僧居。漢臯遊女曾相識，應解鳴璫換佩魚。
送鞠評事宰蘭溪 王禹偁 
東下蘭溪數十程，幾多山水入圖經。科名舊捷仙人桂，縣界遥看婺女星。琴院靜籠江樹綠，敕樓高對海峰青。三年吏隠無嗟嘆，百里封疆似畫屏。
送查校書從事彭門 王禹偁 
佐幕徐方鬢未秋，官升芸閣更風流。姓名舊在鶑遷榜，詩什重題燕子樓。漸有俸錢供藥債，應無歸夢到漁舟。公餘時上臺頭寺，珠履金貂共勝遊。
送史館趙寺丞出宰咸陽 王禹偁 
縣連秦漢舊離宮，分付詩人勝武功。带職遠辭書殿去，携家深入畫圖中。庭莎曉潤終南雨，檻竹寒摇渭水風。百里封疆三館客，折腰休歎似陶公。
送田舍人出牧淮陽 王禹偁 
藥樹吟多且握蘭，藹然公議滿朝端。西垣罷直蒼苔冷，南郡行春綠野寬。蒨旆出過應曜墓，棠陰潜上伏犧壇。鄉心休夢峨眉雪，會顧青蒲憶史丹。
送羅著作奉使湖湘 王禹偁 
使星躔次入長沙，曉別延英去路賒。數刻漏中承密旨，幾重湖外奉皇華。山行馬拂湘川石，寺宿僧供岳麓茶。迴日期君直西掖，當階紅藥正開花。
送夏侯正言奉使江南 王禹偁 
百舌關關麥壠青，遠山迎馬翠如屏。禁中已誦相如賦，江外猶看使者星。衣拂茶烟尋水寺，枕欹梅雨泊沙汀。歸期莫過中秋節，侍宴甘泉月滿庭。
送館中王正言使交趾 王禹偁 
乘軺南下興何長，大半江山是故鄉。蠻府好迎天上使，朝賢不爲橐中裝。犀牛出水挨銅柱，颶母扶空卸海檣。復命丹墀莫經歲，北門西掖待翶翔。
七夕應製 王禹偁 
斜漢橫空瑞氣浮，橋邊烏鵲待牽牛。長生殿冷時無事，乞巧樓多歲有秋。菡萏晚花清露濕，嬋娟新月暮烟收。華封禱祝華胥夢，誰道神仙不可求。
送柴郎中使高麗 王禹偁 
初過清明野色繁，柳花榆莢撲軺軒。中臺應宿郎官貴，外國占星使者尊。海水無波分島嶼，扶桑見日認藩垣。東夷休請蕭夫子，好把詩書問狀元。
送羅著作兩浙按獄 王禹偁 
使印星車適舊遊，陶潜今日在瀛洲。科條盡曉三千罪，囹圄應空十二州。蒨綬有香籠驛馬，皇華無暇狎沙鷗。歸來重過姑蘇郡，莫忘題名向虎丘。
賀溫正言賜紫 王禹偁 
密疏封來乙夜看，延英召對議安邊。榮頒紫綬同三品，舊賜朱衣未一年。白獸捧樽斟御酒，金魚垂鬣惹爐烟。從今便有公卿望，休夢天臺瀑布泉。
送光祿王寺丞通判徐方 王禹偁 
通悴徐方蒨綬新，老萊衣服暫離身。家君蓮幕開廳事，府帥金貂耀縉紳。戲馬臺荒春寂寞，斬蛇鄉古樹輪囷。公餘應長吟滋味，好寄西垣寓直人。
謝同年黄法曹送道服 王禹偁 
鮑照貽我羽人衣，下直何妨盡日披。老去自堪將野鶴，客來休更佩金龜。官供謾說青綾被，私便全勝白接䍦。未脫朝簪戀明主，耿懷空作謝君詩。
送馮學士入蜀 王禹偁 
錦川宜共少年期，四十風情去未遲。蠶市夜歌欹枕處，峨嵋春雪倚樓時。休誇上直吟紅藥，多羨乘軺聽子規。莫學當初杜工部，因循不賦海棠詩。
和陳州田舍人留別  其一 王禹偁 
宛丘分理藉賢明，暫輟詞臣撫百城。職罷掖垣人共惜，郡連京輔自爲榮。休吟紅藥堦前色，且聽長淮枕上聲。駐馬都門相別處，柳黄莎碧上林鶑。
和陳州田舍人留別  其二 王禹偁 
東風初暖酒難銷，五馬行春罷趁朝。道畔棠陰同召伯，堦前蓂莢別唐堯。下車正是嘗新筍，得句何妨寄舊僚。預想郡齋公宴處，桃花凝露柳垂條。
和陳州田舍人留別  其三 王禹偁 
演綸多暇每封章，暫去頒條道更光。郡吏好排紅粉妓，史君曾是紫微郎。樓臺有月新詩出，囹圄無人綠草長。地接清淮足佳致，水村烟塢似魚鄉。
和陳州田舍人留別  其四 王禹偁 
淮陽冰綻柳條新，風物暄妍土俗淳。捧詔暫辭雙闕路，勸農深入四郊春。茶烟靜拂聽琴鶴，穀雨輕籠鋤麥人。贏得褰帷恣吟興，落花飛絮滿車茵。
和陳州田舍人留別  其五 王禹偁 
頒條京輔近吾君，政術高于召信臣。道服日斜披鶴氅，藥畦春暖步龍鱗。歸朝莫指三年調，化俗應蘇一郡人。願作淮陽去思頌，與君刊石慰陳民。
賀將作孔監致仕 王禹偁 
泣辭明主挂冠簪，便約幽雲老舊林。朝請罷來頻典笏，田園歸去只携琴。焚香靜院當山色，曬藥空庭避竹陰。一子得官三品祿，未饒疏傅有黄金。
送密直溫學士西京遷葬 王禹偁 
錦衣西去道何光，卜葬伊川舊釣鄉。留守開筵親舉白，故人垂淚看焚黄。重尋泉石應多感，旋插松楸未著行。一月歸程如有暇，雲間時到讀書房。
寄田舍人 王禹偁 
出處昇沉不足悲，羨君操履是男兒。左遷郡印辭綸閣，直諫書囊在殿帷。未有僉諧徵賈誼，可無章疏雪微之。朝行孤立知音少，閑步蒼苔一淚垂。
送趙令公西京留守 王禹偁 
勳業與誰同，蕭何第一功。兩朝行直道，萬國變淳風。微恙妨三接，辭榮動四聰。白麻宣上閣，清洛守離宮。讓表迴宸翰，朝辭泣舜瞳。對深移五刻，官重带三公。鳳浴荀池暖，龍蟠洛邑雄。位尊非借寇，神爽近維嵩。導騎香塵細，肩輿曉霧籠。下車鶗鴂語，開宴牡丹紅。溫樹深嚴夢，甘棠蔽芾叢。趨庭採蘭子，投刺茹芝翁。廣化如靈鷲，天津似綵虹。先皇陵樹老，白傅影堂空。春饌思山蕨，秋屏畫水葓。御泉通廨宇，禁柳映簾櫳。元老優游盛，明君眷注隆。更須歸相府，特地代天工。永佐千年運，重頒九錫弓。不同崔四入，正在亂離中。
送同年劉司諫通判西都 王禹偁 
元老留司卧雒陽，諫官通理輟鴛行。仲宣舊佐紅蓮幕，裴度新開綠野堂。幾處古碑停馬讀，到時春筍約僧嘗。香山居士真容在，爲我公餘奠一觴。
賀范舍人再入西掖 王禹偁 
再入承明舊直廬，腰間仍得佩金魚。重批漢武求賢詔，曾上東方自薦書。紅藥篇章應感動，紫泥封檢未生疏。樊川杜曲休勞夢，日日延英侍玉除。
閣下詠懷 王禹偁 
正向承明戀直廬，年來華髮已侵梳。官清自比乘軒鶴，心小還同畏網魚。西掖永懷王閣老，北門堪歎扈尚書。會當辭祿東陵去，數畝瓜田一柄鋤。
閣下暮春 王禹偁 
詔書稀少日何長，閑枕通中睡一場。院吏報來丞相出，紫微花影上東廊。
舍人院竹 王禹偁 
封了詞頭遶砌行，此君相伴最多情。西垣不宿還堪恨，辜負夜窗風雨聲。
省中苦雨  其一 王禹偁 
霏霏連晝復連宵，紅藥蒼苔也寂寥。唯有御溝堤畔柳，拂簷遮檻不勝嬌。
省中苦雨  其二 王禹偁 
醉魂吟魄共悽悽，簷溜窗風冷切肌。階下怒蛙休跳躍，浮雲遮日不多時。
初出京過瓊林苑 王禹偁 
忽憶今春暮，宮花照苑牆。瓊林侍游宴，金口獨褒揚。立向勾陳內，宣來帝座傍。丁寧問年紀，委曲敘行藏。屏息聞天語，酡顔醉御觴。近臣多健羨，睿眷豈尋常。盛事誰能及，非才自不遑。厚恩難負荷，薄命果譸張。得罪縻山郡，携家出帝鄉。何時重到此，駐馬淚浪浪。
中牟縣旅舍喜同年高紳著作見訪 王禹偁 
古縣日初沉，軺車忽見尋。不將遷客累，方認故人心。無酒銷寒漏，挑燈聽遠砧。郟郊千里路，並轡未妨吟。
鄭州與張秉監察聯句 王禹偁 
函關秋霽雁初迴，六里商於曉色開。四皓有靈應笑我，謫官方始入山來。
滎陽懷古 王禹偁 
紀信生降爲沛公，草荒孤壘想英風。漢家青史緣何事，却道蕭何第一功。
過鴻溝 王禹偁 
侯公緩頰太公歸，項籍何曾會戰機。只見鴻溝分兩處，不知垓下有重圍。危橋带雨無人過，敗葉隨風傍馬飛。半日垂鞭念前事，露莎霜樹映斜暉。
旅次新安 王禹偁 
遷客乍離羣，秋砧不忍聞。迴頭戀紅藥，失脚下青雲。尚假金貂冕，猶殘柱國勳。此身未敢死，會擬報明君。
硤石縣旅舍 王禹偁 
霜乾紅葉飛，遷客思凄凄。處險人垂癭，登山馬跙蹄。籬荒蛬韻苦，雲凍雁行低。此夕應無寐，何煩報曉雞。
稠桑坡車覆 王禹偁 
稠桑坡險忽摧車，悔戴儒冠出敝廬。已被文章相錯誤，謫官猶載一車書。
閿鄉旅夜 王禹偁 
行盡兩京路，將登六里山。全家空洒淚，知是幾時還。
初入山聞提壺鳥 王禹偁 
遷客由來長合醉，不煩幽鳥道提壺。商州未是無人境，一路山村有酒沽。
聽泉 王禹偁 
平生詩句多山水，謫宦誰知是勝遊。南下閿鄉三百里，泉聲相送到商州。
初到商州館于妙高禪院佛屋壁上見草聖數行讀之乃數年前應制所作皇帝試貢士歌追思前事感而成章 王禹偁 
應制詩篇對玉除，是誰傳寫到商於。昔從蓂莢階前作，今向蓮花座畔書。商嶺未甘隨綺季，漢庭曾忝用相如。山僧莫怪頻垂淚，乍別承明舊直廬。
謫居感事 王禹偁 
遷謫獨熙熙，襟懷自坦夷。孤寒明主信，清直上天知。消息還依道，生涯只在詩。惟當諭山水，詎敢詠江蘺。偶歎勞生事，因思志學時。讀書方睹奧，下筆便搜奇。賦格欺鸚鵡，儒冠薄鵔鸃。耕桑都不事，園井未曾窺。必欲縑緗富，寧教杼軸紕。光陰常矻矻，交友盡偲偲。步驟依班馬，根源法孔姬。收螢秋不倦，刻鵠夜忘疲。流輩多相許，時賢亦見推。叨榮偕計吏，濫吹謁春司。僕瘦途中病，馿寒雪裏騎。空拳入場屋，拭目看京師。技癢初調箭，鋒銛欲試錐。甲科登漢制，內殿識堯眉。數刻愁晡矣，三題亦勉之。先鳴輸俊彥，上第遂參差。罷舉身何託，還家命自奇。唯慙親倚戶，敢望嫂停炊。竭力求甘旨，終朝走路歧。貪希仲由來，多廢董生帷。丹桂何時折，孤蓬逐吹移。知憐無國士，志氣自男兒。季子貂裘敝，狂生刺字隳。廣場重考覆，蹇步載驅馳。明代寧甘退，青雲暗有期。禮闈冠多士，御試拜丹墀。澤霧寧慙豹，摶風肯伏雌。重瞳念孤跡，一第忝鴻私。得告還鄉貴，除官佐邑卑。折腰稱小吏，矩步慎初資。枳棘心何恨，松筠操自持。及親家有養，事長禮無虧。銅墨官常改，烟霄雨露垂。縣花聊主管，寺棘且覊縻。吳郡包山側，長洲巨海湄。萬家呼父母，百里撫惸嫠。敢起徒勞歎，長憂竊祿嗤。宦途甘碌碌，官業亦孜孜。政事還多暇，優游甚不覊。村尋魯望宅，寺認館娃基。西子留香逕，吳王有劍池。狂歌殊不厭，酒興最相宜。草織登山履，蒲紉挽舫𥾣。果酸嘗橄欖，花好插薔薇。震澤柑包火，松江鱠縷絲。三年無異政，一篋有新詞。多戀南園卧，俄從北闕追。呈材真樸樕，召對立茅茨。載筆居三館，登朝忝拾遺。紫泥天上降，朱紱御前披。侍從殊爲貴，圖書頗自怡。史才媿班固，諫筆謝辛毗。擬把微軀殺，慙將厚祿尸。安邊上章疏，端拱獻箴規。精鑒逢英主，知憐是首夔。賡歌才不稱，掌誥筆難摛。制曆無多事，詞頭每怯遲。繁陰溫室樹，清吹萬年枝。青瑣霞光透，蒼苔露片萎。御香飄硯席，宮葉落纓緌。看浴池心鳳，閑捫殿角螭。上林花掩映，仙掌露淋漓。對近瞻旒冕，班清辟虎貔。宮簾垂翡翠，御水動漣漪。紀號年淳化，朝元月建寅。攝官捧寶冊，祝壽執樽彝。表案行低折，宮懸聽肅祗。德音王澤潤，謙柄斗杓撝。貴接皋夔步，深窺龍鳳姿。策勳何烜赫，賜紫更萎蕤。蚊力山難負，鵜梁翼易滋。論功慚八柱，受服欲三褫。祇慮殃將至，曾無事可裨。趁朝空俯傴，退食自逶迤。更直當春好，橫行隔宿咨。內朝長得對，駕幸每教隨。瓊苑觀雲稼，金明閱水嬉。賞花臨鳳沼，侍釣立魚坻。拂面黄金柳，酡顔白玉巵。分題宣險韵，翻勢得仙棋。竟舉窺天管，爭燃煮豆萁。恨無才應副，空有表虔祈。睿睠偏稱賞，天顔極撫綏。中官賜文字，院吏捧巾綦。遭遇誠堪惜，功名竊自悲。請纓無壯志，視草亦何爲。未獻東封頌，空鎸北岳碑。深慚專俎豆，長欲議邊陲。但可懷驕子，何須斬谷蠡。胸中貯兵甲，堂上有熊羆。成敗觀千古，施張在四維。兼磨斷佞劍，擬樹直言旗。遇事難緘默，平居疾喔咿。無權逐鳥雀，俛首任狐狸。延尉專刑煞，詞臣益等衰。五花儀久廢，三尺法聊施。書命猶無諂，評刑肯有欺。厚誣凌近侍，內亂疾妖尼。丹筆當無赦，金科了不疑。拜章期悟主，引法更防誰。萋斐終無已，雷霆遂赫斯。如弦傷訐直，投杼覓瑕疵。衆鑠金須化，羣排柱不支。佞權迴北斗，讒舌簸南箕。闕下羊腸險，朝端虎尾危。道孤貽衆怒，責薄頼宸慈。西掖除三字，南山佐一麾。蒼黄塵滿面，揮洒涕交頤。目斷九重闕，魂銷八達逵。尊親遠扶侍，兄弟盡流離。秦嶺偏巉絕，商於更險巇。吾廬何處是，我馬忽長辭。六里山蒼翠，丹河浪渺瀰。分封思衛鞅，割地憶張儀。懶讀三閭傳，空尋四皓祠。畬烟濃似瘴，松雪白如梨。壞舍床鋪月，寒窗硯結澌。振書衫作拂，解带竹爲椸。呼僕泥茶竈，從僧借藥篩。鐘愁上寺起，角怨水門吹。舊友誰青眼，新秋出白髭。烟嵐晴鬰鬰，風雨夜颸颸。我過徒三省，吾生自百罹。初來聞旅雁，不覺見黄鸝。市井採山菜，房廊蓋木皮。野花紅爛漫，山草碧䙰褷。副使官資冷，商州酒味醨。尾因求食掉，角爲觸藩羸。有夢思紅藥，無心採紫芝。瘦妻容慘戚，稚子淚漣洏。暖怯蛇穿壁，昏憂虎入籬。松根燃夜燭，山蕨助朝饑。豈獨堂虧養，還憂地乏醫。跡飄萍渤澥，親老日崦嵫。閣下辭巢鳳，山中伴野麋。風欺秀林木，雲隔向陽葵。屈産遭駑馬，丹山困嚇鴟。悔須分黑白，本合混妍媸。自此韜餘刃，終當學鈍鎚。窮通皆有數，得喪又奚悲。自顧才何者，空憐道在茲。宣尼猶削伐，大禹亦胼胝。用去當如虎，投來且禦魑。避風聊戢翼，得水會揚鬐。琴酒圖三樂，詩章效四雖。魚鬚從典賣，貂尾任傾欹。兀兀拖腸鼠，悠悠曳尾龜。北窗尋蛺蝶，南岸看鸕鷀。山翠樓頻上，雲生杖獨搘。簟閑留曉魄，簷暖負冬曦。松柏寒仍翠，瓊瑶涅不緇。望誰分曲直，祇自仰神祇。吾道寧窮矣，斯文未已而。狂吟何所益，孤憤洩黄陂。
弊帷詩 王禹偁 
謫宦那堪歎弊帷，承明寓直數年騎。滿階紅藥曾嘶處，六里青山忽斃時。駿骨欲埋金價直，的顱猶愛雪離披。貳車謾道貂冠貴，從此徒行奉一麾。
和馮中允仙娥峰 王禹偁 
熊耳如當出檻熊，仙姿孤秀壓諸峰。採芝逋客憐貞質，化石佳人妬麗容。身上霓衣慵整頓，天邊華蓋會裁縫。嫦娥月裏休相笑，萬古應無竊藥蹤。
龍鳳茶 王禹偁 
樣標龍鳳號題新，賜得還因作近臣。烹處豈期商嶺外，碾時空想建溪春。香於九畹芳蘭氣，圓似三秋皓月輪。愛惜不嘗惟恐盡，除將供養白頭親。
元日作 王禹偁 
獻歲在商州，依然想舊遊。前年捧玉冊，此日對珠旒。御酒堯樽畔，仙韶舜殿頭。自慚非賈傅，宣室詎重求。
急就章 王禹偁 
賜來三載錦囊盛，今日重看倍覺榮。元白當時皆謫宦，不聞將得御書行。
御書錢 王禹偁 
謫官無俸突無烟，惟擁琴書盡日眠。還有一般勝趙壹，囊中猶貯御書錢。
上元夜作 王禹偁 
去年正月十五夜，乾元門上奉乘輿。今年正月十五夜，商洛郡中爲貳車。謫宦門欄偏冷落，山城燈火苦蕭疏。爐灰畫盡不成寐，頼有逍遥一帙書。
仙娥峰 王禹偁 
窈窕奇峰疊古苔，望秦嶺外勢徘徊。巨靈非疋休期刻，毛女爲鄰合往來。傅粉微茫春雪在，墮鬟浮動曉雲開。好邀上雒王常侍，時就巖前飲一盃。
遊仙娥峰後戲題 王禹偁 
爲愛一峰形窈窕，豈辭十里路崎嶇。誰知不似陽臺女，別後經宵夢也無。
上寺留題 王禹偁 
松杉疏瘦簇山根，樓殿參差對郭門。不惜馬蹄來北寺，爲憐熊耳在西軒。雲生石砌摇寒影，泉汲銅瓶露凍痕。遷客頻來何所得，一叢修竹拂吟魂。
對雪感懷呈翟使君馮中允同年 王禹偁 
歲暮山城雪，民和歲有秋。深聞五袴詠，聊減貳車愁。凌亂藏溪寺，霏微洒郡樓。凍宜粘酒旆，香好試茶甌。逐吹殊無定，連宵勢未休。仙娥低粉面，熊耳壓峰頭。樹老花重發，川長縞不收。平沉採芝洞，深鎖避賢郵。麋鹿全迷逕，鷹鸇不下鞲。夜村埋古屋，丹水咽寒流。上洛城中客，梁園日下州。前年直綸閣，臘月奉宸遊。六出寒光亂，重瞳喜氣浮。催班臨秘殿，稱賀拱凝旒。漠漠籠天仗，輕輕落御溝。瑶池同皎潔，珠箔助颼飀。民有豐年望，君無旰食憂。佩垂延喜玉，服曜吉光裘。雞樹令開宴，鴛行許命儔。千鍾方灧灧，三爵未油油。舉白朱顔凝，飛文彩筆抽。傳宣須盡醉，御札遣冥搜。晚出蒼龍闕，驕馳紫燕騮。自慚生草澤，人指在蓬丘。薄命誠非據，清途不久留。左遷來僻郡，對景憶瀛洲。謫宦誰還往，貧家自獻酬。敢言無俸祿，且喜潤田疇。鳳閣名雖黜，貂冠命亦優。山中甘散秩，膝下奉晨羞。默默惟思過，陶陶亦自由。摇頭詠詩什，合眼入衾裯。祇恨方于枘，何嘗曲似鈎。詎能悲鵩鳥，早合畏犧牛。玉冷期三爇，蘭香任一蕕。夢中非蛺蝶，世上本蜉蝣。禍福如亡馬，机關喻狎鷗。甘貧慕原憲，齊物學莊周。尚頼遷鶑侶，旁依建隼侯。願隨商洛叟，擊壤頌皇猷。
遊四皓廟 王禹偁 
修篁瑟瑟石磷磷，去謁荒祠不厭頻。四皓古來無事客，貳車今世最閑人。紫芝欲採非仙骨，紅藥曾題是近臣。一奠村醪還獨酌，滿軒松雪照吟身。
商山 王禹偁 
六百里巉巖，嵐光霽後添。經年吟未得，盡日看無厭。僧舍青當檻，人家翠滿簷。氣蒸丹水碧，脉潤紫芝甜。嶺礙翻雲鶻，峰遮落海蟾。澗深春有凍，影闊夏無炎。勢鬭嵩并華，名欺霍與灊。石危蹲虎脚，松老咤龍髯。曉榻便欹枕，晴樓懶下簾。未能棲岫幌，猶道佐彤襜。望久衣襟濕，登多屐齒粘。何當隨四皓，深隠避猜嫌。
丹水 王禹偁 
瑟瑟復潺潺，朝宗去不還。和雲歸漢浦，噴雪下商山。影浸仙娥面，波涵織女鬟。飲猿清滿掬，渡鹿冷侵斑。北潤深通洛，東犇嶮叩關。灌園縈似带，漕磑曲如環。夜枕驚幽夢，秋汀照病顔。玉膏分地脉，銀漢落人寰。漱石藏青鯉，崩沙聚白鷳。村橋微雨後，岸樹夕陽間。翠漲新萍綠，紅浮敗葉殷。貳車時濯足，來伴釣翁閑。
歲暮感懷貽馮同年中允  其一 王禹偁 
謫宦商於郡，閑門車馬稀。塵侵書命筆，香散入朝衣。燒盡峰巒出，霜晴木葉飛。夜來天欲雪，寒夢不成歸。
歲暮感懷貽馮同年中允  其二 王禹偁 
歲暮客商山，謫居多晝眠。夢迴紅藥樹，身落紫微天。不得親公事，如何望俸錢。荒城共誰語，除却訪同年。
歲暮感懷貽馮同年中允  其三 王禹偁 
謫居京信斷，歲暮更凄凉。郡僻青山合，官閑白日長。燒烟侵寺舍，林雪照街坊。爲有遷鶑侶，詩情不敢忘。
畬田詞  其一 王禹偁 
大家齊力劚孱顔，耳聽田歌手莫閑。各願種成千百索，豆萁禾穗滿青山。
畬田詞  其二 王禹偁 
殺盡雞豚喚劚畲，由來遞互作生涯。莫言火種無多利，禾樹明年似亂麻。
畬田詞  其三 王禹偁 
鼓聲獵獵酒醺醺，斫上高山入亂雲。自種自收還自足，不知堯舜是吾君。
畬田詞  其四 王禹偁 
北山種了種南山，相助刀耕豈有偏。願得人間皆似我，也應四海少荒田。
畬田詞  其五 王禹偁 
畬田鼓笛樂熙熙，空有歌聲未有詞。從此商於爲故事，滿山皆唱舍人詩。
雪後登靈果寺閣 王禹偁 
雪引詩情不敢慵，來登高閣犯晨鐘。山僧莫怪多時望，玉立南山萬萬峰。
獨遊南靜川 王禹偁 
高車嶺上無人見，南靜川中信馬行。多謝仙娥相管顧，遠擎松雪助詩情。
賀畢翰林 王禹偁 
聞步花磚喜復悲，所悲君較十年遲。銀臺曉入批丹詔，銅鏡秋開鑷白髭。宮錦細袍宣與著，內閑驕馬賜來騎。家門記得咸通事，莫忘論兵夜召時。
賀三舍人新入西掖 王禹偁 
紫微新命舊交遊，報到商於寂寞州。天上共分三字貴，山中全減貳車愁。拋離紅藥心無恨，彈拂金貂舞不休。最喜吾家有餘慶，鳳毛還直鳳池頭。
送舍弟赴舉因寄兩制諸大僚 王禹偁 
堂上尊親鶴髮垂，十年祿仕不相離。何期膝下承顔日，却是山中謫宦時。未有重茵如子路，空披綵服學嬰兒。全家送爾隨鄉薦，試向朝端獻此詩。
商山海棠 王禹偁 
錦里名雖盛，商山艷更繁。別疑天與態，不稱土生根。淺著紅蘭染，深于絳雪噴。待開先釀酒，怕落預呼魂。春裏無勍敵，花中是至尊。桂須辭月窟，桃合避仙源。浮動冠頻側，霓裳袖忽翻。望夫臨水石，窺客出牆垣。贈別難饒柳，忘憂肯讓萱。輕輕飛燕舞，脈脈息媯言。蕙陋虛侵徑，梨凡浪占園。論心留蝶宿，低面厭鶑喧。不忝神仙品，何辜造化恩。自期栽御苑，誰使擲山村。綺里荒祠畔，仙娥古洞門。烟愁思舊夢，雨泣怨新婚。畫恐明妃恨，移同卓氏奔。祇教三月見，不得四時存。繡被堆籠勢，臙脂浥淚痕。貳車春未去，應得伴芳罇。
翰林畢學士寄示醫癭藥方因題四韻兼簡兩制諸知 王禹偁 
預憂囊癭病龍鍾，乞得仙方便有功。縱免項如樗里子，也應頭似夏黄公。西暉亭下峰巒碧，南靜川中木葉紅。盡是貳車堪醉處，春來唯恐酒罇空。
內翰畢學士外制柴舍人故兵部閣老王公之門生又與第五廳舍人同在兩制追思餘慶因賦短章寄于三君子 王禹偁 
掌貢司言耀聖朝，宦途屯否數難逃。雄文自貯胸中甲，直氣誰防笑裏刀。黄閣不登名甚屈，紫垣終老道彌高。君看身後榮多少，兩制門生伴鳳毛。
賀柴舍人新入西掖 王禹偁 
早折蟾宮第一枝，綸闈恩命苦何遲。久爲俗吏殊無味，合掌王言亦有時。好繼忠州文最盛，應嫌長慶格猶卑。他年莫忘中吳宰，六里山前歌紫芝。
歲除日同年馮中允携觴見訪因而沉醉病酒三日醒而偶題 王禹偁 
除夜渾疑便白頭，携壺相勸醉方休。敢辭枕上三朝卧，且免燈前一夕愁。薄命我甘離鳳閣，多才君亦滯龍樓。相逢不盡杯中物，何以支當寂寞州。
得昭文李學士書報以二絕  其一 王禹偁 
謫居不敢詠江蘺，日永門閑何所爲。爲謝昭文李學士，勸教枕藉樂天詩。
得昭文李學士書報以二絕  其二 王禹偁 
左宦寂寥惟上洛，窮愁依約似長沙。樂天詩什雖堪讀，奈有春深遷客家。
南靜川野桃花下獨酌因簡同年馮中允 王禹偁 
野桃無主滿山隈，遷客携觴獨自來。盡日馨香留我醉，每春顔色爲誰開。枝穿綠竹渾疑畫，片落丹河去不迴。待約同年一攀折，便如劉阮到天台。
放言  其一 王禹偁 
誰信人間是與非，進須行道退忘機。卦逢大壯羝羊困，鄉入無何蛺蝶飛。澤畔衣裳蘭作佩，山中生計竹爲扉。饑腸已共夷齊約，一曲高歌去採薇。
放言  其二 王禹偁 
榮枯禍福轉如輪，幽暗難欺有鬼神。天上若無司報者，世間爭向不平人。夏蟲莫怪冰壺色，秋隼休猜月窟身。吾道斯文如未喪，且憑方寸託穹旻。
放言  其三 王禹偁 
賢人雖學心無悶，君子須知道自消。德似仲尼悲鳳鳥，聖如姬旦賦鴟鴞。看松好待嚴霜降，試玉宜將烈火燒。青女祝融如不黨，願分頑石與山苗。
放言  其四 王禹偁 
人生唯問道如何，得喪升沉總是虛。寧可飛鴻隨四皓，未能魚腹葬三閭。傅巖偶夢誰調鼎，彭澤高歌自荷鋤。不向世間爭窟穴，蝸牛到處是吾廬。
放言  其五 王禹偁 
靜算人間事偶然，窮通未必在穹玄。關從白馬欺來度，赦被青蠅暗裏傳。禁樹罷吟紅爛漫，江蘺且詠綠芊綿。放言詩什誰堪贈，焚贈微之與樂天。
寄獻僕射相公  其一 王禹偁 
三朝文匠百僚師，再秉洪鈞七政齊。一道白麻來玉署，兩條紅燭上沙堤。池波尚浴當時鳳，省樹猶存舊日雞。鑪冶正開無棄物，應憐折劍在塵泥。
寄獻僕射相公  其二 王禹偁 
聖君宵旰念生民，重命甘盤秉國鈞。引馬但傳三刻漏，喘牛休問四時春。羹和舊鼎黄金鉉，雪壓新堤白玉塵。應念前年獻詩客，謫官無俸不勝貧。
寄馮舍人 王禹偁 
轉輪爭合滯才華，急詔重乘上漢查。繼我已吟紅藥樹，勸君曾賦海棠花。詞隨健筆光綸誥，詩落成都燦綺霞。應笑同時東觀客，商於憔悴似長沙。
迴襄陽周奉禮同年因題紙尾 王禹偁 
武關西畔路巉巖，兩月勞君寄兩緘。鏡裏想添新白髮，篋中猶貯舊青衫。扶頭酒好無辭醉，縮項魚多且放饞。譬似元和張太祝，十年不改舊官銜。
清明日獨酌 王禹偁  谪居 清明节 无奈
一郡官閑唯副使，一年冷節是清明。春來春去何時盡，閑恨閑愁觸處生。漆燕黄鸝誇舌健，柳花榆莢鬭身輕。脫衣換得商山酒，笑把離騷獨自傾。
寒食 王禹偁 
今年寒食在商山，山裏風光亦可憐。稚子就花拈蛺蝶，人家依樹繫鞦韆。郊原曉綠初經雨，巷陌春陰乍禁烟。副使官閑莫惆悵，酒錢猶有撰碑錢。
春日登樓 王禹偁 
紅桃飛盡綠楊深，獨倚危樓半日吟。六里山川多逐客，貳車官職是籠禽。蓬霑殘雪經秋鬢，葵隔浮雲向日心。身世榮衰不能算，且傾村酒沃愁襟。
山僧雨中送牡丹 王禹偁 
數枝香带雨霏霏，雨裏携來叩竹扉。擬戴却休成悵望，御園曾插滿頭歸。
春居雜興  其一 王禹偁 
兩株桃杏映籬斜，粧點商山副使家。何事春風容不得，和鶑吹折數枝花。
春居雜興  其二 王禹偁 
春雲如獸復如禽，日照風吹淺又深。誰道無心便容與，亦同翻覆小人心。
春居雜興  其三 王禹偁 
閑寫新詩十數篇，曉來鋪向竹窗前。無端燕子欺人睡，故落春泥污綵箋。
春居雜興  其四 王禹偁 
一夜春雷百蟄空，山家籬落起蛇蟲。無端蚯蚓爭頭角，觸破莓苔氣似虹。
登郡南樓望山感而有作 王禹偁 
西接藍田東武關，有唐名郡數商顔。二千石盡非吾道，一百年來負此山。重疊曉嵐新雨後，參差春雪夕陽間。唯供遷客風騷興，醉望吟看不暫閑。
讀史記列傳 王禹偁 
西山薇蕨蜀山銅，可見夷齊與鄧通。佞倖聖賢俱餓死，若無史筆等頭空。
睡 王禹偁 
此境一何醇，熙熙別得春。有聲皆俗格，無夢是天真。壁上登山屐，床頭漉酒巾。輕輕龜喘息，苒苒蝶精神。滯寂通禪理，無何等道人。曲肱高勝枕，藉草軟于茵。吟苦魂初瞑，盃酣味更珍。覺知身是幻，靜與死爲鄰。酷恨巢簷燕，生憎欵戶賓。功成歸展轉，先兆自嚬呻。不入榮名客，還宜放逐臣。東窗一丈日，且作自由身。
送秦供奉自商州使鄂渚 王禹偁 
携家晝錦行，山驛接江城。使是皇華貴，人還故國榮。離筵青杏小，別夜子規鳴。鸚鵡洲邊宿，無忘吊禰衡。
聞進士孫何及第因寄 王禹偁 
昨朝邸吏報商山，聞道孫生得狀元。爲賀聖朝文物盛，喜於初入紫微垣。
哭同年羅著作五首  其一 王禹偁 
宿草離披淚滿衫，孤墳遥想帝城南。天生賈誼成何事，祇得人間三十三。
哭同年羅著作五首  其二 王禹偁 
一枝丹桂謾成名，一片緋衫未是榮。頼有遺文在東觀，直應千載氣如生。
哭同年羅著作五首  其三 王禹偁 
荒凉故宅何人住，寂寞孀妻即日還。一歲嬰兒安健否，巨源雖在謫深山。
哭同年羅著作五首  其四 王禹偁 
生死雖殊道義存，曉來襟袖有啼痕。只應知我方憔悴，時向商山入夢魂。
哭同年羅著作五首  其五 王禹偁 
同試五題爲縣吏，共求三字作詞臣。西垣謫宦何須恨，若比羅三是幸人。
西暉亭 王禹偁 
孤亭疊嶂東，宛是古屏風。每到天將暮，渾疑日再中。餘霞猶散綺，新月已張弓。一水漪漣媚，千巖木葉紅。玳筵何烜赫，火宅忽牢籠。隙晃歸巢燕，簷拖截澗虹。果迷丹橘熟，洞訝赤城通。似燒連松塢，如斑染竹叢。近邀青瑣客，來伴紫芝翁。望久情無倦，吟多興未窮。陽烏看黯黯，歸馬恨怱怱。會待長棲隠，青冥逐去鴻。
謫居 王禹偁 
親老復嬰孩，吾生自可哀。無田得歸去，有俸是嗟來。直道雖已矣，壯心猶在哉。端居寡儔侶，懷抱向誰開。
道服 王禹偁 
楮冠布褐皂紗巾，曾忝西垣寓直人。此際暫披因假日，如今長著見閑身。濯纓未識三湘水，漉酒空經六里春。不爲行香著朝服，貳車誰信舊詞臣。
寄題洛南秦供奉新樓 王禹偁 
多羨新樓上，公餘寫望閑。數峰迷華岳，一面是商山。棋暗幽雲過，簷喧宿鳥還。萬重蒼翠裏，百尺泬寥間。嵐破分樵逕，沙明認釣灣。望秦晴矗矗，清洛夜潺潺。平遠長安道，微茫函谷關。吟哦生古意，圖畫寄朝班。何日隨高步，乘秋豁病顔。銷憂吾祖事，會待共躋攀。
獨酌自吟拙詩次吏報轉運使到郡戲而有作 王禹偁 
日高睡足更何爲，數首新篇酒一巵。郡吏謾勞相告報，轉輸應不管吟詩。
春遊南靜川 王禹偁 
南過高車嶺，川原似掌平。峰巒開畫障，畎畝列棋枰。帝女柔桑綠，王孫野草生。提壺催我醉，戴勝勸人耕。商嶺堪携妓，丹河好濯纓。蓋圓松影密，鞭亂竹根獰。勃勃畬田氣，磷磷水磑聲。野桃誰是主，山鳥不知名。欲舞寧無蝶，思歌亦有鶑。官閑春日永，擔酒此中行。
南郊大禮詩  其一 王禹偁 
聖君重卜祀南郊，仗用黄麾間白旄。仙吹冷翻蒼玉佩，曉霞晴透絳紗袍。天開兜率齋宮靜，海湧蓬萊帳殿高。遷客生還知有望，商山不敢讀離騷。
南郊大禮詩  其二 王禹偁 
百僚冠劍互珊珊，文物威蕤屬禮官。清漏宿齋宣祖廟，質明行事昊天壇。旌旗漠漠帷宮曉，星斗依依綵仗寒。腸斷商於左遷客，圓丘無分得榮觀。
南郊大禮詩  其三 王禹偁 
嚴配郊丘展孝思，質文參酌禮無違。大羹味薄牲牷潔，至樂聲和鳳鳥飛。黄道月斜風細細，紫壇天曉露霏霏。可憐此夜商山客，畫盡爐灰淚滿衣。
南郊大禮詩  其四 王禹偁 
綵城殘月带微霜，版奏中嚴夜未央。三獻欲終侵曙色，百神齊下散天香。珠旒微亂塤篪韻，柴燎輕籠劍佩光。此夕商山對何物，猿啼鳥哭樹蒼蒼。
南郊大禮詩  其五 王禹偁 
嚴禋禮退一陽生，抃賀歡呼動四溟。聖壽久長南至日，寶圖高大北辰星。九重城闕天將曙，百萬人家戶不扃。知有化工無棄物，海波分納一浮萍。
南郊大禮詩  其六 王禹偁 
乾元門上赭袍光，雉扇初開散御香。郊祀一千年運祚，赦書三萬里封疆。人間草木霑皇澤，天上咸韶送壽觴。惆悵昔年曾侍從，而今翻似鼠拖腸。
南郊大禮詩  其七 王禹偁 
六街旌旆嚲虹蜺，仙仗參差羽衛齊。千步廊前班振鷺，百尋竿上揭金雞。狴牢冷落停丹筆，郡國歡呼拆紫泥。鳳閣舊臣期赦宥，免教長似觸藩羝。
南郊大禮詩  其八 王禹偁 
千官雲擁御樓時，朝服紛紛換禮衣。萬里梯航歸大國，一聲雷雨破圜扉。青蠅傳去人人喜，丹鳳銜來處處飛。收盡洛南遷客淚，全家潜望日邊歸。
南郊大禮詩  其九 王禹偁 
綵雲隨步下乾元，雨露新恩洽普天。四輔首迎丹鳳詔，六師齊散廩犧錢。熙熙品物瞻堯日，習習薰風動舜絃。商洛貳車當此際，舊朝衣上淚潺湲。
南郊大禮詩  其一○ 王禹偁 
年來不見祀圜丘，謫宦携親歎白頭。作賦有時悲鵩鳥，殺身無路學犧牛。非才豈合居臺閣，歸夢徒勞近冕旒。千載遭逢如未替，此身重見帝王州。
太師中書令魏國公冊贈尚書令追封真定王趙挽歌  其一 王禹偁 
玄象中台坼，皇家上相薨。大功銘玉鉉，密事在金縢。無復同魚水，空嗟失股肱。若言豐沛舊，陪葬近長陵。
太師中書令魏國公冊贈尚書令追封真定王趙挽歌  其二 王禹偁 
經緯千年業，陶鎔萬物功。藩垣龍節在，禁掖鳳池空。鹵簿蒙寒雨，銘旌颺曉風。太常草儀注，全似葬周公。
太師中書令魏國公冊贈尚書令追封真定王趙挽歌  其三 王禹偁 
重位經三入，高年過七旬。有言皆爲國，無日不憂民。溫樹蕭蕭影，甘棠漠漠春。遥知神德廟，配饗更何人。
太師中書令魏國公冊贈尚書令追封真定王趙挽歌  其四 王禹偁 
國喪三台首，家藏五廟尊。紀功誰秉筆，冊贈帝臨軒。盛德留千古，貞魂閉九原。皇情彌軫悼，天柱折崑崙。
太師中書令魏國公冊贈尚書令追封真定王趙挽歌  其五 王禹偁 
麟喪虛靈囿，鳳衰空帝梧。陶鎔存庶彙，霖雨潤寰區。舊疏同伊訓，遺章入禹謨。九原何所恨，猶未滅匈奴。
太師中書令魏國公冊贈尚書令追封真定王趙挽歌  其六 王禹偁 
空留遺像在凌烟，誰繼堂堂命世賢。將相位高三十載，風雲道合一千年。霖收傅說巖前雨，石隕媧皇補後天。見說吾君舉哀處，重瞳揮洒淚潺湲。
太師中書令魏國公冊贈尚書令追封真定王趙挽歌  其七 王禹偁 
君恩雖聽罷居留，官拜維師命更優。異物忽隨黄石葬，晚年終負赤松遊。憑誰借筯論歸馬，無復停車問喘牛。唯有功名書信史，肯同塵土一時休。
太師中書令魏國公冊贈尚書令追封真定王趙挽歌  其八 王禹偁 
曾拜四章辭相府，又陳三表罷留司。朝廷年德劉仁軌，終始功名郭子儀。印鎖黄金塵暗澹，堂閑綠野草離披。吾君若念先朝舊，應似文貞御製碑。
太師中書令魏國公冊贈尚書令追封真定王趙挽歌  其九 王禹偁 
忍聽咚咚窆鼓聲，笳簫嗚咽暮雲凝。勳勞自合同蕭相，謚法還須比魏徵。曉月暗垂丹旐露，夜風輕觸繐帷燈。三川父老知何限，盡逐靈輀淚滿膺。
太師中書令魏國公冊贈尚書令追封真定王趙挽歌  其一○ 王禹偁 
元老令終歸葬日，有司重奏輟朝時。駢羅鹵簿三公禮，告赴同盟五月期。何處更求廊廟器，是誰重作帝王師。商山副使偏垂淚，未報當年國士知。
和仲咸詩六首 和與喻豐陽夜話 王禹偁 
澤國來朝積歲年，商山相遇話鄉原。郄詵重折月中桂，陶令未歸江上村。嵐氣滴空無限翠，泉聲通夕有何冤。寒燈挑盡芳樽竭，所得新奇盡雅言。
和仲咸詩六首 和迴喻令詩集 王禹偁 
風雅荒凉信可悲，家聲留得盡玄微。且欣丹穴一毛在，莫道沅江九肋稀。思苦也知關國政，官卑應爲洩天機。他時遷客歸朝去，擬覓瓊瑶滿袖歸。
和仲咸詩六首 和自詠 王禹偁 
玉經炎火竹經霜，却把剛腸變酒腸。庾信悲哀休作賦，接輿歌曲且佯狂。更諳喪亂災爲福，藴蓄才華有若亡。孤宦由來宜晚達，祝君霄漢路歧長。
和仲咸詩六首 和與盧氏宋少府話舊遊 王禹偁 
舊遊前政一追尋，宦路遷移敵古今。黄綬位卑曾歎命，青宮官冷不妨吟。烟嵐不改當窗色，桃李應垂滿砌陰。好寄新詩題舊壁，爲言梅福珥朝簪。
和仲咸詩六首 和題鳴馬廟 王禹偁 
何人祠廟立空山，四皓精靈合往還。疋馬不辭峰更險，冥鴻應爲世多艱。雲生碧殿縈鴟尾，風觸金鋪動獸環。欲識姓名無問處，空聞靈異庇商顔。
和仲咸詩六首 和送道服與喻宰 王禹偁 
朝客吟詩送羽衣，應知彭澤久思歸。三年官滿誰留得，領鶴携琴賦式微。
寄海州副使田舍人 王禹偁 
繫即匏瓜轉即蓬，可憐蹤跡與君同。眼前有酒長須醉，身外除詩盡是空。閑採紫芝饑可療，欲浮滄海道應窮。聲名官職相磨折，休憶西垣藥樹紅。
恭聞种山人表謝急徵不赴榮侍因成拙句仰紀高風 王禹偁 
未赴吾君鳳詔徵，蒲輪何似板輿榮。自期物外長無事，誰覺人間已有名。餌朮肯嘗鍾鼎味，紉蘭應笑珮環聲。洛南遷客堪羞死，猶望量移近帝城。
再賦二章一以頌高人之風一以伸俗吏之意  其一 王禹偁 
表讓皇家買酒錢，醉鄉歸去便陶然。吾君若問徵君意，自有東臯種黍田。
再賦二章一以頌高人之風一以伸俗吏之意  其二 王禹偁 
不應明時鵠板書，可能終老傲唐虞。神仙見說須陰德，肯爲蒼生一出無。
五更睡 王禹偁 
數載直承明，寵深還若驚。趁朝雞喚起，殘夢馬馱行。左宦離雙闕，高眠盡五更。如將閑比貴，此味敵公卿。
自詠 王禹偁 
華髮不稱老，高堂爲有親。寧同賈生恨，自比老萊身。官散且無過，俸微猶助貧。誰能學屈蠖，拳跼苦求神。
遣興 王禹偁 
百年身世片時間，況是多愁鬢早斑。貧有琴書聊自藥，貴無功業未如閑。波平南浦堪垂釣，日滿東窗尚掩關。祇爲慈親憶歸去，商山不隠隠何山。
夏雲 王禹偁 
嵯峨高鎖夕陽紅，斜入吟窗秀色濃。六里青山長滿眼，不勞雲片學奇峰。
丹河閑步 王禹偁 
誰愛潺湲到水濱，春來唯有我來頻。沙邊坐慣漁翁識，岸上行多白鳥馴。髭髮照看添霰雪，冠纓濯後少埃塵。今秋更擬營蓑笠，冒雨衝風把釣綸。
新秋即事  其一 王禹偁 
露莎烟竹冷凄凄，秋吹無端入客衣。鑑裏鬢毛衰颯盡，日邊京國信音稀。風蟬歷歷和枝響，雨燕差差掠地飛。繫滯不如商嶺葉，解隨流水向東歸。
新秋即事  其二 王禹偁 
宦途流落似長沙，頼有詩情遣歲華。吟弄淺波臨釣渚，醉披殘照入僧家。石挨苦竹旁抽筍，雨打戎葵卧放花。安得君恩許歸去，東陵閑種一園瓜。
新秋即事  其三 王禹偁 
百歲浮生一夢中，夢中何事有窮通。姓名舊署黄麻紙，顔狀今成白髮翁。烟暝小窗螢火碧，雨昏幽逕蓼花紅。謫居始信爲儒苦，生計兼無一畝宮。
秋居幽興  其一 王禹偁 
秋光雖寂澹，幽興入詩家。籬暗螿啼菊，園荒蟻上茄。圍棋知日影，理髮見霜華。向曉兒童喜，溪僧遺晚瓜。
秋居幽興  其二 王禹偁 
園林經積雨，晚步思悠哉。宿鳥頭相並，秋瓜頂自開。藥田荒野蔓，屐齒沒蒼苔。幽興將何遣，燋琴貰酒杯。
秋居幽興  其三 王禹偁 
謫居人事慵，幽興與誰同。僧到烹秋菌，兒啼索草蟲。掃苔留嫩綠，寫葉惜殘紅。歲晏琴罇好，籬邊有菊叢。
前賦春居雜興詩二首間半歲不復省視因長男嘉祐讀杜工部集見語意頗有相類者咨于予且意予竊之也予喜而作詩聊以自賀 王禹偁 
命屈由來道日新，詩家權柄敵陶鈞。任無功業調金鼎，且有篇章到古人。本與樂天爲後進，敢期子美是前身。從今莫厭閑官職，主管風騷勝要津。
翟使君挽歌  其一 王禹偁 
丹旐換紅旌，蕭蕭五馬鳴。今朝爲旅櫬，昨日是專城。愛子方之蜀，遺書未到京。貳車郊外送，揮淚滿塵纓。
翟使君挽歌  其二 王禹偁 
國史書勳伐，州民頌樂康。豈唯存柏槨，亦合葬桐鄉。黄壤千年恨，青山六里長。空餘鈴閣畔，寂寞菊花香。
翟使君挽歌  其三 王禹偁 
未滿三年政，何妨五月期。理言歸葬速，遺愛出山遲。檣翣穿雲過，銘旌著雨垂。洛陽多故吏，號泣住靈輀。
村行 王禹偁  写景 秋天 古诗三百首 思乡 宋诗
馬穿山逕菊初黄，信馬悠悠野興長。萬壑有聲含晚籟，數峰無語立斜陽。棠梨葉落胭脂色，蕎麥花開白雪香。何事吟餘忽惆悵，村橋原樹似吾鄉。
淳化二年八月晦日夜夢于上前賦詩既寤唯省一句云九日山州見菊花間一日有商於貳車之命實以十月三日到郡重陽已過殘菊尚多意夢已徵矣今忽然一歲又逼登高追續前詩句因成四韵 王禹偁 
節近登高忽歎嗟，經年憔悴別京華。貳車何處搔蓬鬢，九日山州見菊花。夢裏榮衰安足道，眼前盃酒且須賒。商於鄒魯雖迢遞，大底携家即是家。
仲咸就加郡印因以四韵賀而勉之 王禹偁 
如何小郡滯清賢，未得徵歸振鷺班。莫怕三年持漢詔，猶勝遷客卧商山。俱諳宦路須推命，同有詩情合好閑。唯是謫官無考限，比君知向幾時還。
自嘲 王禹偁 
三月降霜花木死，九秋飛雪麥禾災。蟲蝗水旱霖淫雨，盡逐商山副使來。
雪霽霜晴獨尋山逕菊花猶盛感而賦詩 王禹偁 
狼藉金錢撒野塘，幾叢無力卧斜陽。爭偷暖律輸桃李，獨亞寒枝負雪霜。誰惜晚芳同我折，自憐孤艷襲人香。幽懷遠慕陶彭澤，且擷殘英泛一觴。
寄豐陽喻長官 王禹偁 
七十年華鬢未霜，道情偏稱宰豐陽。早衙請印無仇覽，夜榻圍棋祇孟光。庭戶萬重嵐氣潤，盤餐數飣藥苗香。猶言彭澤終歸去，門柳青青檻菊黄。
官舍竹 王禹偁 
誰種蕭蕭數百竿，伴吟偏稱作閑官。不隨夭艷爭春色，獨守孤貞待歲寒。聲拂琴牀生雅趣，影侵棋局助清歡。明年縱便量移去，猶得今冬雪裏看。
雪夜看竹 王禹偁 
夢斷閑窗酒半醺，月華薄薄雪紛紛。莫言官散無拘束，一夜披衣見此君。
喜雪貽仲咸 王禹偁 
半冬無雪懶吟詩，薄暮紛紛喜可知。衣上惹來看不足，竹邊聽處立多時。光迷曙色侵窗早，片舞寒空到地遲。今日使君吟望好，一車飛絮醉褰帷。
賦得臘雪連春雪 王禹偁 
臘雪連春雪，商民舞且歌。數年求不得，一尺未爲多。試法烹茶鼎，資吟落釣蓑。登樓應更好，丹水是銀河。
立春日細雨 王禹偁 
澹于寒霧亂于絲，無點無聲落不知。輕助雪痕歸麥壠，暗隨春氣入梅枝。踏苔立久微霑屐，遶竹吟餘漸著髭。翻憶滿身珠䍡𦌊，江頭閑把釣蓑披。
霽後望山中春雪 王禹偁 
誰種離離碎玉苗，曉樓吟望興偏饒。白雲作伴宜長在，紅日無情已半銷。聚映早霞明野寺，散隨春水過溪橋。世間安得王摩詰，醉展霜縑把筆描。
閑居 王禹偁 
何必問生涯，幽閑度歲華。有琴方是樂，無竹不成家。吟裏銷春色，眠中見曙霞。今年如未去，更擬種胡麻。
有懷戚二仲言同年 王禹偁 
聞說去官常，悽悽返故鄉。與君同甲子，似我有文章。憔悴衣衫綠，蹉跎鬢髮蒼。此身知幸處，曾得紫微郎。
春郊寓目 王禹偁 
百舌嬌慵未苦啼，雪隨春水下松溪。何人樵樹和雲斫，幾處山田带雨犁。蜀柳半開鸜鵒眼，海棠深結麝香臍。東風似待閑人出，一路青莎櫬馬蹄。
杏花  其一 王禹偁 
紅芳紫萼怯春寒，蓓蕾粘枝密作團。記得觀燈鳳樓上，百條銀燭淚闌干。
杏花  其二 王禹偁 
暖映垂楊曲檻邊，一堆紅雪罩輕烟。春來自得風流伴，榆莢休拋買笑錢。
杏花  其三 王禹偁 
桃紅李白莫爭春，素態妖姿兩未勻。日暮牆頭試迴首，不施朱粉是東鄰。
杏花  其四 王禹偁 
長愁風雨暗離披，醉遶吟看得幾時。唯有流鶑偏稱意，夜來偷宿最繁枝。
杏花  其五 王禹偁 
登龍曾入少年場，錫宴瓊林醉御觴。爭戴滿頭紅爛熳，至今猶雜桂枝香。
杏花  其六 王禹偁 
長安廢棄遷都後，曲沼荒凉一夢中。見說舊園爲茂草，寂寥無復萬枝紅。
杏花  其七 王禹偁 
陌上繽紛枝上稀，多情猶解撲人衣。雙成洒道迎王母，十里濛濛絳雪飛。
寄陝府通判孫狀元兼簡令弟秀才 王禹偁 
商山留滯再經年，咫尺無由見狀元。會赦未教歸北闕，高歌應合遇東園。寸心謾道如弦直，兩鬢難禁似雪繁。兄弟相知情未改，著書呼取屈原魂。
日長簡仲咸 王禹偁 
日長何計到黄昏，郡僻官閑晝掩門。子美集開詩世界，伯陽書見道根源。風飄北院花千片，月上東樓酒一罇。不是同年來主郡，此心牢落共誰論。
春郊獨步 王禹偁 
襟袖飄飄晚吹輕，孤吟何必共人行。綠楊繫馬尋芳逕，春草隨人上古城。不憤黄鸝誇巧舌，多慚戴勝勸歸耕。憑高朗詠沉湘賦，自許吾生似賈生。
種菜了雨下 王禹偁 
菜助三餐急，園愁五月枯。廢畦添糞壤，胼手捽荒蕪。前日種子下，今朝雨點粗。吟詩深自慰，天似憫窮途。
偶置小園因題  其一 王禹偁 
十畝春畦兩眼泉，置來應得弄潺湲。三年謫宦供厨菜，數月朝行賃宅錢。空媿先師輕學圃，未如平子便歸田。此身久畜耕山計，不敢拋官爲左遷。
偶置小園因題  其二 王禹偁 
偶營菜圃爲盤飱，淮瀆祠前水北村。泉響靜連衙鼓響，柴門深近子城門。濛濛細雨春蔬甲，亹亹寒流老樹根。從此商於地圖上，畫工添箇舍人園。
戲從豐陽喻長官覓筍 王禹偁 
春來春筍滿豐陽，祇把盤餐勸孟光。犀角錦文雖可惜，也須分惠紫微郎。
三月廿七日偶作簡仲咸 王禹偁 
一未量移一轉勳，貂冠羊胃總非真。韶光祇有兩三日，浮世稀逢七十人。青杏勸君重酌酒，牡丹邀我且尋春。請看富貴趙中令，已作北邙山下塵。
送巡撫侍讀呂司諫 王禹偁 
三十軍城百萬家，侍臣分命走軺車。長春殿裏承丹詔，乙夜書邊別翠華。駐馬祇教看壠麥，憂民無暇醉溪花。歸朝舊友如相問，爲道山中學種畬。
別商山量移解州作 王禹偁 
欲辭蒼翠入塵囂，把酒看山思寂寥。莫動移文苦相責，解梁聞說近中條。
別丹水 王禹偁 
曾經爛漫濯吾纓，忍別潺湲月下聲。便入紅塵染詩思，吟魂猶合數年清。
別四皓廟 王禹偁 
明朝欲別採芝翁，吟遶階前苦竹叢。貶謫入山非美退，此中爭敢逐冥鴻。
別仙娥峰 王禹偁 
商山留滯再經春，吟愛仙娥最出羣。若有精靈念遷客，暫來河北作行雲。
別北窗竹 王禹偁 
滿窗疏韵伴吟聲，別夜猶憐枕簟清。見說解梁難種植，此君相別若爲情。
別堂後海棠 王禹偁 
一堆紅雪媚青春，惜別須教淚滿巾。好在明年莫憔悴，校書兼是愛花人。
量移後自嘲 王禹偁 
可憐蹤跡轉如蓬，隨例量移近陝東。便似人家養鸚鵡，舊籠騰倒入新籠。
量移自解 王禹偁 
商山五百五十日，若比昔賢非滯留。試看江陵元相國，四年移得向通州。
留別仲咸  其一 王禹偁 
二年商嶺頼知音，惜別難藏淚滿襟。頭白忽拋攀桂伴，道消休話拔茅心。科名偶得同年分，交契都因謫宦深。唱和詩章收拾取，兩家留與子孫吟。
留別仲咸  其二 王禹偁 
世網嬰纏不自由，可憐匏繫又萍流。忽從清洛南邊郡，移向黄河北岸州。命薄我甘閑副使，道孤君是假諸侯。解梁去此無多地，時寄新詩慰客愁。
出商州有感 王禹偁 
圜丘恩例得量移，笑領全家出翠微。惟有來時的顱馬，商山埋骨不同歸。
閿鄉縣留題陶氏林亭 王禹偁 
年來恩例得量移，祇合高歌不合悲。消長盈虛存大易，東南西北有先師。未拋軒冕終妨道，偶見林泉且賦詩。何事閿鄉住三日，吟情難捨竹邊池。
寄潘處士 王禹偁 
賣藥先生白布衣，書來方信在京師。減君爐裏燒丹術，助我山中買酒資。閑似野雲終不仕，閉如籠鶴已多時。飄飄又去黄河北，更負中條幾首詩。
將及陝郊先寄孫狀元 王禹偁 
宦途漂蕩似浮萍，又到棠陰邵伯城。親老轉添衰鬢白，妻兒猶免智囊生。狀元館穀如無倦，副使量移豈繫程。吾道不拘官冷暖，唯君應合出郊迎。
甘棠即事簡孫何 王禹偁 
甘棠風雅美賢臣，伐樹悽悽亦聖人。因感得時留蔽芾，更嗟無位泣麒麟。誰知素教長多難，我向清朝自不辰。聽訟何如使無訟，與君憂道合霑巾。
解梁官舍 王禹偁 
郡在中條山脚下，盬南風起晝昏昏。舍人謫宦誰言命，副使量移豈是恩。月有俸錢堆長物，日無公事掩閑門。上天于我心還厚，祇遣文章道更尊。
中條山 王禹偁 
崛起巨河邊，奔騰欲上天。遠臨滄海盡，高與太行連。大塊橫爲脊，它山立似拳。土膏經舜耒，石險任秦鞭。洞黑狂吹雨，峰青冷罩烟。店荒壇道絕，寺古柏梯懸。崦漏微茫雪，巖垂淅瀝泉。迸根通砥柱，斜徑入閑田。北笑恒藏寶，西輕華聳蓮。三門遥託跡，五老迥差肩。落實樵夫拾，靈苗本草傳。柱空擎雁塔，倒影蓋漁船。繪畫終無手，封崇必有年。鹽池浮翠靄，董澤媚漪漣。陰壑乖龍蟄，枯杉凍虺穿。圖經標數郡，神異産羣賢。呼壽嵩何諂，升中泰豈專。斯文如已矣，此地可終焉。暫看猶銷病，頻登合得仙。許昌休自負，吾什亦銘鎸。
五老峰 王禹偁 
矗矗拂星榆，崢嶸與衆殊。精靈奔昴宿，神異載河圖。捧日光先及，參天禮不趣。綠蘿供組綬，清籟獻笙竽。洩雨遥霑華，堆嵐下照蒲。僧窗分未足，郡閣占應俱。漠漠雲交袂，霏霏雪映鬚。巨靈羞用壯，玉女願爲奴。磊落工難畫，參差德不孤。兒孫溪石小，几杖澗松枯。洞鄙三茅隠，山嫌四皓逋。分形皆自立，倒影要誰扶。將數慚同漢，臣名合贊虞。嵩峰真樹黨，天柱太無徒。安得隨人意，移將近帝都。吾君南面處，萬歲一齊呼。
書孫僅甘棠集後 王禹偁 
新集甘棠盡雅言，獨疑陳杜指根源。一飛事往名雖屈，六義功成道更尊。骨氣向人蹲獬豸，波濤無敵瀉崑崙。明年再就堯階試，應被人呼小狀元。
櫻桃 王禹偁 
鳳實落嶙峋，蟠根出俗塵。子多將盡夏，花晚不爭春。上苑空枝後，荒巖滿樹新。鳥含紅映嘴，猿飽漬流唇。溪寺初供佛，山齋已待賓。升筵參李柰，入市附樵薪。葉襯青舒槲，龍擎綠透筠。瀉盤能宛轉，就酒益甘辛。致養侔懷橘，投誠等獻芹。齒酸雖欲動，喉渴尚宜頻。溉水應無主，驅禽免廢人。栽培傷物性，髠接失天真。自笑羹梅忝，誰知社栗神。用堪登俎豆，生合委荆榛。差小同謙退，饒先似屈伸。叔孫如薦廟，朴野味彌純。
贈朗上人 王禹偁 
凈剃霜髭展舊真，自疑容貌是前身。僧中獨守三千戒，詩裏閑銷七十春。僻寺蘚深人少到，故山雲好夢歸頻。禪齋近日誰還往，祇有西垣放逐臣。
再授小諫偶書所懷 王禹偁 
宦途滋味飽更諳，命薄于人分亦甘。兩鬢雪霜爲小諫，六街泥雨趁常參。便休祿仕饑寒累，强逐班行面目慚。安得去如种處士，板輿榮侍卧終南。
贈禮部宋員外閣老 王禹偁 
未還西掖舊詞臣，且向南宮作舍人。休歎貳車如竹葦，須知百日掌絲綸。錦窠官重真殊拜，玉筍班清祇一身。堪笑白頭王小諫，握蘭猶未得相親。
自寬 王禹偁 
身世龍鍾且自寬，追量才分合饑寒。朝中舊友休誇貴，篋裏新詩不博官。曉髮靜梳微霰落，夜琴閑拂古風殘。會須歸去滄江上，累石移莎擁釣灘。
贈衛尉宋卿二十二丈送前翰長侍郎  其一 王禹偁 
性情和雅得天真，卿寺鼇頭任屈伸。三品且隨前宰相，重瞳偏認舊詞臣。宿齋院冷琴橫膝，朝退門閑鶴伴身。多少摳衣門弟子，側聆還望秉陶鈞。
贈衛尉宋卿二十二丈送前翰長侍郎  其二 王禹偁 
謫宦歸來髮更斑，徊翔猶在寺卿間。幾多僚吏三台上，太半生徒兩制間。舊賜錦袍多貰酒，新裁紗帽欲歸山。東垣小諫龍鍾甚，空愧洪鑪早鑄顔。
送融州任巽戶曹 王禹偁 
御前曾取好科名，一掾如何萬里行。身落蠻夷人共惜，罪因文學自爲榮。吏供版籍多魚稅，民種山田見象耕。君看咸通十司戶，投荒終久是公卿。
寄商州馮十八仲咸同年 王禹偁 
遷客秋來捧詔還，故人多怪鬢毛斑。重爲東掖垣中士，猶夢西暉亭下山。靜算宦途皆是命，老思身計不如閑。何時相約同歸隠，水竹蕭蕭並掩關。
送史館學士楊億閩中迎侍 王禹偁 
迎侍閩川去路長，才名官職過歐陽。翰林貴族誇東榻，史館清銜慶北堂。別酒正逢寒菊綻，歸舟應見早梅香。拾遺健羨吟詩送，莫笑蹉跎兩鬢霜。
覽照 王禹偁 
覽照笑浮生，秋霜髮數莖。才高空有氣，官散即無榮。貧久心還樂，吟多骨亦清。他年文苑傳，應不漏吾名。
送寇諫議赴青州 王禹偁 
表海鎮崢嶸，樞臣輟禁庭。兩蕃申族帳，七縣造圖經。密勿君恩異，循良祖德馨。旌旗驅驛路，鼓角出郊坰。歸夢尋溫樹，行塵動福星。上儀三道判，排設十間廳。風靜衙門戟，霜寒郡閣鈴。看山樓號白，封社土分青。花好詩難惜，梨甘酒易醒。徵還都幾日，莫愛妓娉婷。
寧公新拜首座因贈 王禹偁  西湖
著書新奏御，優詔及禪扉。首座名雖貴，家山老未歸。磬聲寒繞枕，塔影靜侵衣。終憶西湖上，秋風白鳥飛。
壽寧節祝聖壽  其一 王禹偁 
待漏齊趨聖節筵，雲開金闕上青天。平明引入長生殿，共祝堯雲百萬年。
壽寧節祝聖壽  其二 王禹偁 
數聲飛電響鳴鞘，香裊金爐映赭袍。王母親承玉皇詔，年年今日進蟠桃。
壽寧節祝聖壽  其三 王禹偁 
華胥國土何時見，兜率天宮底處開。盡說今年壽寧節，一齊移入帝城來。
壽寧節祝聖壽  其四 王禹偁 
簾前可愛三冬日，階下新抽七葉蓂。昨夜靈臺因預奏，綵雲高捧老人星。
壽寧節祝聖壽  其五 王禹偁 
益算真君南斗高，還因聖節奏天曹。扶桑枯盡靈椿老，始放堯眉出壽毫。
壽寧節祝聖壽  其六 王禹偁 
莊周浪說華封祝，漢帝虛傳嵩岳聲。爭似壽寧嘉節日，千門萬戶願長生。
壽寧節祝聖壽  其七 王禹偁 
帝德由來動百神，年年聖節絕纖塵。萬家喜氣生和氣，冬日翻疑一日春。
壽寧節祝聖壽  其八 王禹偁 
祇爲憂民感上玄，玉京今日集羣仙。更教添注吾君壽，直過人皇萬八千。
壽寧節祝聖壽  其九 王禹偁 
漢主壽山稱萬歲，玄宗佳節號千秋。吾皇別享無疆福，百姓歡呼動九州。
壽寧節祝聖壽  其一○ 王禹偁 
謫宦商於又解梁，二年不見赭袍光。重來班列雖疏遠，祝壽情深淚數行。
幕次閑吟  其一 王禹偁 
二年憔悴詠江蘺，恩詔重教侍玉墀。寓直掖垣休入夢，常參幕次且吟詩。新文自負山中集，舊吏多驚鬢畔絲。莫道諫官無一事，猶勝閑卧解州時。
幕次閑吟  其二 王禹偁 
禁漏遲遲待玉班，坐愁身計忽長歎。時清偶直千載運，頭白重爲八品官。烏帽半欹殘月冷，馬鞭慵執曉霜寒。君恩未報心猶壯，不敢思歸七里灘。
幕次閑吟  其三 王禹偁 
文章曾受帝褒稱，幕次孤吟冷似冰。借馬趁朝長後到，問人求米盡難憑。僮教罷藥朝無酒，兒廢看書夜絕燈。除却金章在腰下，其餘滋味一如僧。
幕次閑吟  其四 王禹偁 
六里山中謫宦身，歸來無路掌絲綸。階前不見朱衣吏，堂上空辭白髮親。月入可堪茶作俸，雨多還怯桂爲薪。懶求郡印緣何事，曾忝西垣侍從臣。
幕次閑吟  其五 王禹偁 
江蘺吟盡鬢成霜，謫宦歸來夢一場。每日祇窺丹鳳案，被人猶喚紫微郎。齋宮獨坐風翻幕，客舍閑吟葉滿床。若是承明容再入，未曾荒廢舊文章。
還韋度支韶程集 王禹偁 
嶺南爲郡带名曹，萬里江山興詠饒。皇宋聲詩歸雅正，有唐門地本逍遥。雪霜思苦雖侵鬢，金紫恩深已佩腰。舊草滿囊勝薏苡，幾聯乘醉寫芭蕉。進來聖主迴天眷，抄逐蠻僧過海潮。何事曹南得披覽，韶程風什似聞韶。
將赴單州和韋度支相送之什次韵 王禹偁 
就養求官動聖知，專城猶得近王畿。鄉人竟指曾題柱，丘嫂應慚不下機。西掖罷批天子詔，北堂榮著老萊衣。鄰封唱和如多暇，三載須成一集歸。
初上單州有作 王禹偁 
舊官休念直承明，就養雖能繫宦情。藍綬昔年爲短簿，綵衣今日是專城。妓人半在登樓看，親老初來滿郡迎。慢逐板輿張皂蓋，平生唯有此時榮。
送秘閣裴都監奉使兩浙 王禹偁 
霏霏梅雨灑船窗，綠荇參差早稻黄。捧詔暫辭圖籍府，揚帆深入水雲鄉。皇華靜讌江樓月，御札閑開野寺香。若到蘇臺人問我，長官重拜紫微郎。
送戚殿丞之任括蒼 王禹偁 
佐郡海西邊，掛帆離兔園。遠經羅剎石，去近鶺鴒原。菊暖秋飛蝶，霜晴夜叫猿。老郎方吏隠，應笑市朝喧。
送馮中允之任婺州 王禹偁 
東南宦迹多勝遊，婺女星下溪山幽。嚴陵隠德七里瀨，沈約詩名八詠樓。岸上黍離經故國，湖邊木脫正高秋。承明三入妨賢久，擬覓江鄉小郡侯。
寄題義門胡氏華林書院 王禹偁 
水閣山齋架碧虛，亭亭華表映門閭。力田歲取千箱稻，好事家藏萬卷書。旋對杯盤燒野筍，別開池沼養溪魚。吾生未有林泉計，空愧妨賢卧直廬。
送毋殿丞赴任齊州 王禹偁 
三齊號難治，民瘼待良醫。勿謂人多詐，須教吏不欺。魚鹽多近海，桑柘潤連淄。御札新頒曆，無忘訓誡詞。
送張監察通判餘杭 王禹偁 
郡城瀟洒浙江濱，暫輟乘驄慰遠民。莫放霜威誇御史，且收風景屬詩人。雪侵樓上迎潮眼，花擁湖中泛月身。盡是公餘吟詠處，好飛佳句寄詞臣。
送楊屯田通判永興 王禹偁 
長安棄廢比藩方，通理猶宜占省郎。入洛才名齊二陸，有唐門戶本三楊。袖中丹桂家聲在，道畔豐碑祖德光。莫向公餘尋故第，榛蕪難認靖恭坊。
書齋 王禹偁 
年年賃宅住閑坊，也作幽齋著道裝。守靜便爲生白室，著書兼是草玄堂。屏山獨卧千峰雪，御札時開一炷香。莫笑未歸田里去，宦途機巧盡能忘。
書懷簡孫何丁謂 王禹偁 
三入承明已七年，自慚蹤跡久妨賢。吾子幾時歸鳳閣，病夫方欲買漁船。季路旨甘知已矣，潘安毛鬢更皤然。舉人自代何由得，歸去東皋種黍田。
送柴諫議之任河中 王禹偁 
蒲津名郡得名公，諫紙盈箱且罷封。紅藥階墀曾吐鳳，綠莎廳事舊鳴蛬。下車首謁重華廟，入境先經五老峰。見說丘門詩板在，應教回也繼遺蹤。
送僕射相公赴西京 王禹偁 
五十升端揆，西郊任保釐。偶拋三事重，未失百僚師。府縣威儀引，宮城管鑰隨。粗官嫌出將，劇位是留司。櫻筍供筵饌，蜩蟬響路岐。碧紗題壁處，晝錦下車時。請雨摩騰塔，尋芳白傅祠。維嵩過舊隠，禊洛賦新詩。禮絕應懸榻，公餘尚讀碑。留臺咨拜表，內殿列須知。易退甘龍卧，難虛是鳳池。兩京全咫尺，三入不參差。康濟荒年穀，風標飣座梨。弼諧終在我，睠注更同誰。溫樹陰猶在，甘棠影暫垂。常濡玉堂筆，願草白麻詞。
送李著作 王禹偁 
芸閣新銜捧詔歸，歷陽湖畔拜庭闈。已聞愛子披朱紱，猶學嬰兒著綵衣。飯饋海陵紅稻軟，鱠擎淮水白魚肥。吾生自失榮親祿，謾踏花磚入北扉。
送禮部蘇侍郎赴南陽 王禹偁 
拜命辭台席，扶親道更光。風流在東閣，優逸是南陽。治篋排宸翰，行衣带御香。袴襦編戶暖，扇枕板輿凉。鈴閣留僧飯，書齋著道裝。遺蹤尋耿鄧，善政法龔黄。潭凈秋收菊，郊平曉坐棠。未應淹郡國，即是復巖廊。一息同鵬鳥，重來浴鳳皇。貳卿三十八，羞殺老馮唐。
制除工部郎中出內署 王禹偁 
溫樹陰中別玉堂，應星猶得入文昌。莫嫌工部官曹慢，杜甫才名是外郎。
詔知滁州軍州事因題二首  其一 王禹偁 
曉直銀臺作侍臣，暮爲郎吏入埃塵。一生大抵如春夢，三黜何妨似古人。不稱禁中批紫詔，猶教淮上擁朱輪。時清郡小應多暇，感激君恩養病身。
詔知滁州軍州事因題二首  其二 王禹偁 
罷直金鑾領一麾，依前顦悴詠江蘺。所嗟吾道關消長，豈爲微軀繫盛衰。尚愧臨民爲父母，終當學稼養妻兒。自憐此度辭京闕，猶勝商山副使時。
滁州官舍  其一 王禹偁 
忽從天上謫人間，知向山州住幾年。俸外不教收果實，公餘多愛入林泉。朝簪未解雖妨道，宦路無機即是禪。鈴閣悄然私自問，郡齋何異玉堂前。
滁州官舍  其二 王禹偁 
失職金鑾假一麾，瑯邪山色遶城池。解龜且作三年調，下馬先吟八絕詩。勾檢簿書寧免俗，逢迎使命亦隨時。公餘不敢妨吟詠，異日聲名繼至之。
堂前井 王禹偁 
公署在山上，鑿泉深且清。一杯水溜滿，六月火雲生。利物誠堪拜，投錢惡近名。飲之何以報，官況與詩情。
荒亭晚坐 王禹偁 
荒亭秋日沉，獨坐白頭吟。爲郡殊無味，歸田素有心。鵲翻楓葉亂，蛬響菊叢深。微物休相聒，幽懷老不禁。
身世 王禹偁 
淮邊爲小郡，身世復何云。妻病無醫藥，兒癡廢典墳。簪裳看似夢，俸祿薄如雲。不作歸耕計，何階望致君。
琅邪山 王禹偁 
連袤復岧嶢，峰巒架泬寥。流名自東晉，積翠滿南譙。洞碧通仙界，溪明潤藥苗。古臺臨海日，絕頂見江潮。杉影拏雲暗，泉聲出竹遥。廟碑傳漢祖，寺額認唐朝。旱歲時霑稼，靈蹤合禁樵。詩章因我盛，屏障遣誰描。近住人多秀，頻登酒易銷。圖經標八絕，灊霍合相饒。
爲郡 王禹偁 
爲郎爲郡意何闌，羞拂朝纓蓋病顔。賜筆任分雙管赤，梳頭已是二毛斑。道孤自合先歸隠，俸薄無由便買山。出坐兩衙皆勉强，此心長在水雲間。
自笑 王禹偁 
年來失職別金鑾，身世漂淪鬢髮殘。貧藉俸錢猶典郡，老爲郎吏是何官。開樽暫喜愁腸破，堆案仍勞病眼看。自笑不歸田里去，謾將名姓掛朝端。
自問 王禹偁 
自問意何如，身窮業有餘。卷懷君子道，耽味古人書。月給非無酒，晨羞亦有魚。山頭刺史宅，未替是吾廬。
夜長 王禹偁 
後樓前閤互嚴更，年鬢侵人睡漸輕。病眼已甘書冊廢，愁腸猶取酒杯傾。風摇紙帳燈花碎，月照銅壺漏水清。吟盡舊詩猶展轉，百迴移枕未天明。
與嘉祐同游寶應寺 王禹偁 
滁陽領郡經三月，寶應遊山始一迴。屐齒免憂巖下折，簿書長苦案頭堆。潾潾泉石吟魂健，漠漠烟嵐病眼開。盡日引渠尋勝境，讀碑看篆掃蒼苔。
迂儒 王禹偁 
自笑是迂儒，誠宜與世疏。左遷猶上疏，薄俸亦抄書。漠漠花侵眼，蕭蕭髮映梳。唯當早休去，幽處卜吾廬。
花鹿 王禹偁 
花鹿一何馴，長隨病使君。必教吾在野，當與爾爲羣。靜飲清溪水，閑眠碧洞雲。猶勝市朝裏，逐衆走紛紛。
今冬 王禹偁 
休思官職落青雲，且算今冬養病身。白紙糊窗堪聽雪，紅爐著火別藏春。旋篘官醖漂浮蟻，時取溪魚削白鱗。況是豐年公事少，爲郎爲郡似閑人。
滁上謫居  其一 王禹偁 
跡去金鑾殿，官移玉筍班。才高寧免妬，命薄不如閑。曉鑑悲華髮，春醪慰病顔。爲郎身漸老，自笑不歸山。
滁上謫居  其二 王禹偁 
跡忝詞林舊，官爲郎署卑。同羣甘鳥獸，苟祿爲妻兒。未有一事立，空驚雙鬢衰。唯憐文集裏，添得謫官詩。
滁上謫居  其三 王禹偁 
敢歎我命薄，所嗟吾道消。謫官淮上老，京信日邊遥。巧宦或五鼎，甘貧唯一瓢。居然古人事，名跡詎相饒。
滁上謫居  其四 王禹偁 
一日復一日，悠悠任此生。所悲頻謫宦，不是厭專城。有悔皆因祿，無凶未若耕。林泉何處好，終卜挂吾纓。
戲題二章述滁州官況寄翰林舊同院  其一 王禹偁 
要知滁上興如何，養拙偷安幸亦多。小郡既無衣襖使，豐年兼有袴襦歌。公餘處處携山屐，官醖時時泛海螺。病眼白頭唯醉睡，朝廷好事不聞他。
戲題二章述滁州官況寄翰林舊同院  其二 王禹偁 
要見滁州謫宦情，信緣隨俗且營營。不誇兩制詞臣貴，多伴三班奉職行。樓堞倚空乘月上，樽罍有酒對山傾。昇沉得喪何須問，況是浮生已半生。
高閑 王禹偁 
謫官滁上欲何爲，唯把高閑度歲時。費盡俸錢因合藥，忙於公事是吟詩。京中吏去慵傳信，江外僧來與撰碑。更待吾家婚嫁了，解龜休致未全遲。
臘月 王禹偁 
臘月滁州始覺寒，年豐歲暮郡齋閑。官供好酒何憂雪，天與新詩合看山。日照野塘梅欲綻，燒迴荒逕草猶斑。吏人散後無公事，門戟森森夕鳥還。
雪中看梅花因書詩酒之興 王禹偁 
冬來滁上興何長，唯把吟情入醉鄉。雪片引詩勝玉帛，梅花勸酒似嬪嬙。凝眸未厭頻頻落，擁鼻還憐細細香。謫宦老郎無一物，清貧猶且放懷狂。
朝簪 王禹偁 
一戴朝簪已十年，半居謫宦半榮遷。壯心無復思行道，病眼唯堪學坐禪。醉謝陶公長欠酒，俸慚吾祖不言錢。白頭郎署成何事，見擬休官自種田。
賀呂祐之諫議 王禹偁 
鳳閣前年陪步武，麟臺昔日是交游。先歸內署身雖忝，直上高坡命更優。玉筍外郎全棄擲，土山果毅免經由。却應迴笑滁陽守，官似馮唐半白頭。
賀馮起張秉二舍人 王禹偁 
八年東觀知深屈，百日南床祇暫經。春暖並吟紅藥樹，雲開雙見紫微星。繡衣脫後休持斧，珠履拋來免過廳。應念出官淮水上，被人還笑屈原醒。
送都官梁員外同年之江南轉運 王禹偁 
月宮同歲取丹枝，次第飛翔侍玉墀。出職未吟紅藥樹，轉官新入白雲司。使權繁重雖無暇，曹局清閑合賦詩。不似謫官淮水上，鬢毛衰颯詠江蘺。
有傷 王禹偁 
壁上時牌催晝夜，案頭朝報見存亡。懸車又喪司空相，延閣新薨賈侍郎。陶鑄官資經化筆，品題名姓在文場。繐帷一慟無由得，徒洒春風淚數行。
寄杭州西湖昭慶寺華嚴社主省常上人 王禹偁  西湖
夢幻吾身是偶然，勞生四十又三年。任誇西掖吟紅藥，何似東林種白蓮。入定雪龕燈焰直，講經霜殿磬聲圓。謫官不得餘杭郡，空寄高僧結社篇。
送鄭褒歸閩中 王禹偁 
褒也甌閩士，文高行益修。干名逢詔罷，歸計逼親憂。鷗鳥終相狎，公卿謾欲留。刺桐花下宅，蘭蕨奉晨羞。
贈王巘 王禹偁 
舉子竟文賦，風騷委路塵。吾宗多警句，詩道未無人。青眼有誰是，白頭空鑷頻。賈生如再召，爲爾指迷津。
病假 王禹偁 
小郡雖無事，常時亦有勞。坐衙衫强著，判案筆須操。眼病因求假，身閑更覺高。何當長似此，歸去老蓬蒿。
偶題三首  其一 王禹偁 
賈誼因才逐，桓譚以讖疏。古今常似此，吾道竟何如。
偶題三首  其二 王禹偁 
鄭興親未葬，張籍眼多昏。何時解印綬，歸去卧山村。
偶題三首  其三 王禹偁 
白頭厭郎署，病眼欲分司。寸心猶未决，所顧在妻兒。
詩酒 王禹偁 
白頭郎吏合歸耕，猶戀君恩典郡城。已覺功名乖素志，祇憑詩酒送浮生。剛腸減後微微諷，病眼昏來細細傾。樽杓不空編集滿，未能將此換公卿。
司空相公挽歌  其一 王禹偁 
全德羣儒服，清名信史書。何人不調鼎，唯我得懸車。蕭相文無害，于公慶有餘。三川歸葬地，松檟自扶疏。
司空相公挽歌  其二 王禹偁 
執禮身雖退，思賢寵未衰。垂行三入命，遽逼九原期。本末皆書史，功名別樹碑。須知文集裏，全似白公詩。
司空相公挽歌  其三 王禹偁 
去歲頻宣召，觀燈復賞花。健嫌靈壽杖，輕棄富人車。列座先台席，溫顔逼翠華。而今宅前路，雨破築堤沙。
和廬州通判李學士見寄  其一 王禹偁 
北門西掖久妨賢，出入丹墀近八年。且把一麾淮水上，敢思三接浴堂前。將何政術稱循吏，豈有文章號謫仙。除却清貧入詩詠，山城坐客冷無氈。
和廬州通判李學士見寄  其二 王禹偁 
金鑾失職下蓬瀛，也向淮邊領郡城。堆案簿書爲俗吏，滿樓山色負吟情。廬江地近音塵斷，何遜詩來格調清。未得樽前一開口，可憐心緒獨摇旌。
贈朱嚴 王禹偁 
未得科名鬢已衰，年年顦悴在京師。妻裝秋卷停燈坐，兒趁朝餐乞米炊。尚對交朋賒酒飲，徧看卿相借馿騎。誰憐所好還同我，韓柳文章李杜詩。
戲和壽州曾秘丞黄黄詩 王禹偁 
黄黄真是小巫娥，買恐千金價不多。別母語嬌空有淚，對人聲顫未成歌。産從南國勝桃李，携去東山隠薜蘿。滁上老郎無妓女，草玄讀易擬如何。
又和曾秘丞見贈  其一 王禹偁 
非才誤受帝恩深，報國空存一片心。命薄任從官進退，道孤難與衆浮沉。日邊信斷無歸夢，滁上公餘且醉吟。勞寄新詩遠相唁，野雲何處望爲霖。謬因文字立虛名，寓直金鑾冒寵榮。兩度黜官誰是援，二毛侵鬢自堪驚。宮花謾役春來夢，山蕨聊供醉後羹。身外浮華盡閑物，不將窮達問君平。
又和曾秘丞見贈  其二 王禹偁 
篋中經歲鎖朝衣，自覺心閑少夢思。失馬叟言徒喻道，牧豬奴戲任爭棋。且持使節安黔首，莫愛恩波沃漏巵。況是無功頭已白，此身長恐負明時。
和朱嚴留別韻 王禹偁 
之子有文行，常流竊比難。授毫秋露下，開卷古風寒。場屋推盟主，聲詩立將壇。論儒輕五霸，議古嫉三桓。師仰唯韓愈，才名壓李觀。固窮多短褐，憂道即忘餐。見訪山圍郡，相逢菊滿欄。眼青憐造士，頭白愧郎官。罷舉層霄遠，監州勺水盤。貧厨兼味少，市醖數杯酸。舊業煩君勘，新題爲我刊。臨岐留雅什，天馬撼金鑾。
賦得紙送朱嚴 王禹偁 
潔白又方正，似君心坦平。空隨文價貴，未免刺毛生。客被侵霜薄，山窗映雪明。前春懸作榜，應見淡書名。
饒州馬殿院頻寄黑髭藥服數千丸斑白未減作詩以報之 王禹偁  长江
兩州迢遞隔長江，寄藥知君念老郎。妙術遠慚周柱史，衰容爭奈漢馮唐。未除凡骨無仙分，欲斷愁根有醉鄉。多羨繡衣鬚鬢黑，滿身唯带柏臺霜。
歲暮感懷 王禹偁 
歲暮山城放逐臣，老從霄漢委泥塵。公卿別後全無信，兄弟書來祇說貧。眼看青山休未得，鬢垂華髮摘空頻。文章氣概成何事，霑惹虛名誤此身。
送鄭南進士歸洪州 王禹偁 
霜飄楓葉滿長郊，家指西山舊結茅。訪我謫居龍失水，憐君行路鳥焚巢。仲尼未免遭儒戲，楊子何煩解客嘲。歸去豫章泉石好，不知徐孺與誰交。
茶園十二韻 王禹偁 
勤王修歲貢，晚駕過郊原。蔽芾餘千本，青葱共一園。芽新撐老葉，土軟迸深根。舌小侔黄雀，毛獰摘綠猿。出蒸香更別，入焙火微溫。採近桐華節，生無穀雨痕。緘縢防遠道，進獻趁頭番。待破華胥夢，先經閶闔門。汲泉鳴玉甃，開宴壓瑶罇。茂育知天意，甄收荷主恩。沃心同直諫，苦口類嘉言。未復金鑾召，年年奉至尊。
送董諫議之任湘潭 王禹偁 
依依行色滿帆檣，又借仁風惠遠方。暫去長沙非賈誼，猶虛計相待張蒼。檻前波浪瀟湘闊，雨後汀洲橘柚香。翰苑放臣知最幸，願聽民訟繼甘棠。
送江州孫膳部歸闕兼寄承旨侍郎 王禹偁 
九江爲郡鬢成霜，淮海相逢共黯傷。放逐翰林同李白，蹉跎郎署是馮唐。才名各負詩千首，離別無辭酒一觴。歸見鼇頭如借問，爲言棖也減剛腸。
立春前二日雪 王禹偁 
一夕滿淮海，莎階曉欲平。氣寒知臘在，勢猛共春爭。飄泊殘梅妬，龍鍾老檜擎。隨風無定態，入竹有繁聲。倚檻吟忘倦，援毫畫不成。南鄉消瘴癘，東作助農耕。片颺鵝毛遠，光翻蝶翅輕。任貧添酒債，慵掃慰詩情。羣玉峰巒秀，華胥世界清。老郎無政術，沉醉卧江城。
送嚴判官歸滁州 王禹偁 
永陽謫宦鬢成華，唯有賓從最可誇。文學東堂進士第，風流南國相公家。移官我未歸丹禁，迴棹君今指白沙。滁上淹翔雖已久，寺樓山色對瑯邪。
將巡堤堰先寄高郵蔣知軍 王禹偁 
二十年前在濮陽，賓筵留我共飛觴。當時進士衣如雪，今日郎官鬢有霜。吏役可堪巡堰埭，軍城猶喜接封疆。能來界首相期否，堤上依依柳漸黄。
送閤門秦舍人 王禹偁 
郡印我未解，軺軒君不留。相逢都幾日，此別又經秋。山雪晴猶在，河澌暖漸浮。內庭連上閤，早晚共優游。
病起思歸  其一 王禹偁 
年來多病轉思山，終日呻吟簿籍間。叔夜養生休著論，陶潜難死只因閑。又移郡印三年調，未報君恩兩鬢斑。安得便歸田里去，松篁泉石掩柴關。
病起思歸  其二 王禹偁 
四十爲郎非不偶，況曾提筆直瀛洲。明時遇主誰甘退，白髮侵人自合休。夢得蹉跎因出郡，薛能詩什恥監州。春來病起思歸甚，未敢飛章達冕旒。
寒食 王禹偁 
寒食江都郡，青旗賣楚醪。樓臺藏綠柳，籬落露紅桃。妓女穿輕屐，笙歌泛小舠。史君慵不出，愁坐讀離騷。
酬太常晁丞見寄 王禹偁 
當年布素定交情，恨不同爲出谷鶑。猶作三丞君最屈，徧尋兩制我知榮。湮沉莫厭青衫在，彼此俱嗟白髮生。重入玉堂非所望，汶陽田好欲歸耕。
張屯田弄璋三日略不會客戲題短什期以滿月開筵 王禹偁 
布素相知二十年，喜君新詠弄璋篇。洗兒已過三朝會，屈客應須滿月筵。桂子定爲前進士，蘭芽兼是小屯田。至時擔酒移厨去，請辦笙歌與管絃。
寄秀州馮十八禮丞同年 王禹偁 
君從婺女典嘉興，我自滁陽到廣陵。同被雪霜侵兩鬢，獨嗟官職是三丞。郡齋新養華亭鶴，鄉信時逢建業僧。願作入朝西道主，只看黄霸詔書徵。
送丁謂之再奉使閩中 王禹偁 
繡衣直指東南夷，入奏風謠受聖知。持節又從三殿出，演綸還較一年遲。朝中謬拜推賢表，江畔空吟惜別詩。郡印喧卑文會少，爲君搔首落花時。
牡丹十六韻 王禹偁 
艷絕百花慚，花中合面南。賦詩情莫倦，中酒病先甘。國色渾無對，天香亦不堪。遮須施錦障，戴好上瑶簪。苞拆深擎露，枝拖翠出藍。半傾留粉蝶，微亞摘宜男。鄰妓臨粧妬，胡蜂得蕊貪。忽翻晴吹動，濃睡晚烟含。話別年經一，相逢月又三。遣吾撏白髮，爲爾換新衫。池館邀賓看，衙庭放吏參。仙娥喧道院，魔女逼禪庵。亂折窠難惜，分題韻更探。歌歡殊未厭，零落痛曾諳。穀雨供湯沐，黄鸝助笑談。顔生如見此，未免也醺酣。
朱紅牡丹 王禹偁 
渥丹容貌著霓裾，何事僧軒祇一株。應是吳宮歌舞罷，西施因醉誤施朱。
芍藥花開憶牡丹絕句 王禹偁 
風雨無情落牡丹，翻階紅藥滿朱欄。明皇幸蜀楊妃死，縱有嬪嬙不喜看。
海仙花詩  其一 王禹偁 
一堆絳雪壓春叢，嫋嫋長條弄嘵風。借問開時何所似，似將繡被覆薰籠。
海仙花詩  其二 王禹偁 
春憎窈窕教無子，天爲妖嬈不與香。盡日含毫難比興，花中應是衛莊姜。
海仙花詩  其三 王禹偁 
何年移植在僧家，一簇柔條綴彩霞。錦带爲名卑且俗，爲君呼作海仙花。
后土廟瓊花詩    其一 王禹偁 
誰移琪樹下仙鄉，二月輕冰八月霜。若使壽陽公主在，自當羞見落梅粧。
后土廟瓊花詩    其二 王禹偁 
春冰薄薄壓枝柯，分與清香是月娥。忽似暑天深澗底，老松擎雪白娑婆。
櫻桃漸熟牡丹已凋恨不同時輒題二韻 王禹偁 
紅芳落盡正無憀，吟遶空枝首重搔。最恨東君才思少，不留檀口待櫻桃。
芍藥詩  其一 王禹偁 
牡丹落盡正凄凉，紅藥開時醉一場。羽客暗傳尸解術，仙家重爇返魂香。蜂尋檀口論前事，露濕紅英試曉粧。曾忝掖垣真舊物，多情應認紫微郎。
芍藥詩  其二 王禹偁 
東君著意占殘春，得得遲開亦有因。曾與掖垣留故事，又來淮海伴詞臣。日燒紅艷排千朵，風遞清香滿四鄰。更愛枝頭弄金縷，異時相對掌絲綸。
芍藥詩  其三 王禹偁 
滿院勻開似赤城，帝鄉齊點上元燈。感傷綸閣多情客，珍重維揚好事僧。酌處酒杯深蘸甲，折來花朵細含稜。老郎爲郡辜朝寄，除却吟詩百不能。
暮春 王禹偁 
索寞紅芳又一年，老郎空解惜春殘。纔聞鶑囀誇楊柳，已被蟬聲哭牡丹。壯志休磨三尺劍，白頭誰藉兩梁冠。酒罇何必勞人勸，且折餘花更盡歡。
酬高郵知軍蔣殿丞見寄 王禹偁 
青雲豈望更翱翔，覽照唯添鬢雪光。爲郡自知無政術，歸田猶擬拜封章。且眠錦帳趣蘭省，終掩雲關卧草堂。三入承明已過分，有何詞筆敵長楊。
又和寄惠藤篋絕句 王禹偁 
蠻藤編篋自番禺，錦袋羅囊盡不如。乞與揚州貯詩草，行春誰怕雨隨車。
先帝登遐聖君嗣位追惟恩顧涕泣成章 王禹偁 
鼎湖髯斷去難攀，九五飛龍已御乾。兩制舊臣生白髮，一番新貴上青天。老爲郎吏承縗絰，假作諸侯哭几筵。疏賤無由撰哀冊，夢中空負筆如椽。
登壽寧寺閣 王禹偁 
乘興登虛閣，披襟一望間。聖朝新日月，亡國舊江山。柱隔晴虹斷，簷喧夕鳥還。歸衙不辭晚，吟思白雲閑。
池上作 王禹偁 
未遂滄洲去，池邊弄綠波。醉浮船底兀，吟遶履痕多。靜照新華髮，沉思舊釣蓑。晚凉得幽趣，魚戲上圓荷。
和國子柳博士喜晴見贈 王禹偁 
霖霪爲害正憂農，昨日陰雲散碧空。潑剌退灘魚失水，啁啾高樹鳥知風。洗開霽月嬋娟色，放出秋花菡萏紅。勞寄新詩曲相賀，由來災異繫三公。
公退言懷 王禹偁 
吏胥圍繞簿書堆，病眼昏昏素髮垂。已覺文章無用處，不歸田里待何時。兩衙决事官差我，五日延英詔問誰。頼有古人蹤跡在，只應蘧寧是吾師。
公餘對竹 王禹偁 
冠褐飄飄乍退公，引吟留坐一叢叢。買添幽景渾無價，洗却繁陰別有風。曾任雪欺終古綠，也從桃映暫時紅。此君合是吾廬物，會種嬋娟伴釣翁。
官舍偶題 王禹偁 
俸錢隨月盡，公務逐時生。白髮多悲感，皇華倦送迎。奉身無實事，困我爲虛名。會向滄浪上，秋風自濯纓。
贈呂通祕丞 王禹偁 
聞君公事苦喧卑，紅粟堆邊獨歛眉。已入朝行翻掌庾，未如畿尉且吟詩。堰頭笑傲同張祜，市裏優游比路隨。唯有才名藏不得，山陽留滯肯多時。
贈虛己 王禹偁 
谿邊幽樹好烟霞，別後春風幾度花。夢憶一岩紅薜荔，心輕三事紫袈裟。禪機悟了身無著，詩句高來鬢有華。不遇蘇州韋應物，晝公篇什向誰誇。
贈省欽 王禹偁  长江
舊隠何年別翠微，瀑泉聲入鎖禪扉。御前曾寫八分字，天上特宣三事衣。燈照夜庵霜後冷，鼎烹秋菌雨中肥。終歸五老峰邊去，杯渡長江一錫飛。
贈王殿院同年 王禹偁 
幾年淮海歎驅馳，美拜初聞入奏時。乍作臺官勞馬揖，合爲巡使近龍墀。多從此地升三字，莫向朝端說四推。縱遇省橋休拗項，郎官班列甚喧卑。
留別揚府池亭 王禹偁 
竹遶亭臺柳拂池，徘徊終戀郡齋西。斜陽更上漁舟坐，明日紅塵逐馬蹄。
池邊菊 王禹偁 
綠池遶逕幾千栽，準擬登高泛酒杯。未到重陽歸闕去，金英寂寞爲誰開。
揚州道中感事兼簡史館丁學士 王禹偁 
淮邊爲郡再相逢，又得同途赴九重。顧我尚騎天廐馬，共君遥想鼎湖龍。賈生北望朝文帝，白傅何期哭憲宗。携手驛橋殘照裏，斷魂空對隔江峰。
太宗皇帝挽歌  其一 王禹偁 
卜世知無極，上仙安可尋。祝堯違衆望，傳啟合天心。陵柏蕭騷韵，階茅寂寞陰。何人開殿閤，塵暗九絃琴。
太宗皇帝挽歌  其二 王禹偁 
舜化無偏黨，堯年欠耄期。世間人自哭，天上事難知。終讓東封禮，遂成南狩悲。金鑾舊學士，頭白涕漣洏。
太宗皇帝挽歌  其三 王禹偁 
日到虞泉落，天從杞國崩。去年壽寧節，今夕永熙陵。薤露悲風起，松阡苦霧凝。龍髯攀不及，千古恨難勝。
闕下言懷上執政  其一 王禹偁 
謬提文筆侍先皇，謫宦歸來遇國喪。仙駕只留燒藥鼎，繐帷猶認諫書囊。北辰別見天垂象，西內渾疑海變桑。昨日梓宮陪哭臨，淚多唯有老馮唐。
闕下言懷上執政  其二 王禹偁 
早有虛名達九重，宦途流落漸龍鍾。散爲郎吏同元稹，羞見都人看李邕。舊日謬吟紅藥樹，新朝曾獻皂囊封。猶期少報君恩了，歸卧山村作老農。
闕下言懷上執政  其三 王禹偁 
誥詞黜責子孫羞，欲雪前冤事已休。浴殿失恩成一夢，鼎湖攀駕即千秋。道邊任死心終直，澤畔長吟淚暗流。虞舜五臣知此事，戲儒應免更監州。
送邵察院知朗州 王禹偁 
郡齋全占五谿雲，就養辭權以孝聞。重戴舊稱秦御史，高堂新授漢封君。板輿爲別經三載，壽酒先斟滿十分。我歎今生無此事，賦詩相送淚雰雰。
送直館高正言轉運荆湖 王禹偁 
象笏烏紗諫署榮，運輸權重使蠻荆。職分三館圖書貴，地轄重湖水石清。貪吏望風潜解印，逋民知惠自歸耕。官曹寂寞馮唐老，多羨乘軺澤國行。
送宋澥處士之長安 王禹偁 
簪笏盈門獨紉蘭，卧龍潜在八龍間。鴒原任說朝賢貴，鶴氅惟稱處士閑。靜按仙經燒大藥，狂挨僧壁畫遥山。老郎見作歸休計，分取圭峰並掩關。
送刑部韓員外同年致仕歸華山 王禹偁 
抗表辭烏府，歸山鬢未秋。朝簪還獬豸，塵世謝蜉蝣。拂袖人生事，縣車帝命優。名光新日曆，官占好詞頭。應宿郎曹美，尋仙物景幽。繡衣移蕙带，驄馬換耕牛。對枕蓮峰翠，當門瀑布流。妻閑栽藥草，兒戲雜猿猴。買竹憑牙板，疏泉濕鹿裘。四推離督責，三院肯淹留。接武陶貞白，差肩許遠遊。十洲如得侶，萬戶任封侯。脫洒因君去，龍鍾使我羞。遷鶑情最洽，化鶴術難求。掌誥無文彩，謀身足悔尤。紫垣頻忝竊，白髮合歸休。應璉叨三入，張衡志四愁。亦期婚嫁畢，攘袂逐浮丘。
贈狀元先輩孫僅 王禹偁 
病中何事忽開顔，記是詩稱小狀元。粉壁乍懸龍虎榜，錦標終屬鶺鴒原。青雲隨步登花塔，紅雪飄衣醉杏園。還有一條遺恨處，不教英俊在吾門。
贈浚儀朱學士 王禹偁 
潘岳花陰覆杏壇，門生參謁絳紗寬。西垣久望神仙侶，北部休誇父母官。雨屐送僧莎逕滑，夜棋留客竹齋寒。何時儤直來相伴，三入承明興漸闌。
書懷送田二舍人自吏部郎中出典泰州 王禹偁 
共歎蹉跎兩鬢蒼，立朝爲郡是尋常。重歸謝客中書省，又送山濤吏部郎。三入承明身最忝，十年兄事分偏長。喜聞辭日留前席，莫算多時住水鄉。
寒食出城馬上偶作 王禹偁 
欲報君親與願違，今年寒食任芳菲。八音遏密因山後，雙淚滂沱拜墓歸。艷冶桃花迎馬笑，輕狂榆莢撲人飛。宦途時態更諳盡，猶媿妨賢直紫微。
病中書事上集賢錢侍郎  其一 王禹偁 
力疾奉期謁，歸來倦送迎。老爲儒術誤，瘦愛道裝輕。羅藥幽香散，移琴細韻生。晨餐漸有味，筍蕨倍關情。
病中書事上集賢錢侍郎  其二 王禹偁 
妻兒慣蔬素，僕馬任龍鍾。一榻渾無物，孤琴對病容。風翻簾影亂，旱減井痕重。幽寂誰爲伴，扶行頼瘦筇。
病中書事上集賢錢侍郎  其三 王禹偁 
食貧當歲旱，朝退百端憂。典笏逢休假，焚香願有秋。病饑渾厭肉，瘦冷未更裘。夢見山村興，披蓑釣亂流。
病中書事上集賢錢侍郎  其四 王禹偁 
郎署領制誥，十年未上坡。馮唐空潦倒，衛綰是誰何。猶頼紫垣直，聊遮白髮多。歸田未有計，村樹綠婆娑。
病中書事上集賢錢侍郎  其五 王禹偁 
日日奉朝請，病多仍食貧。揶揄應有鬼，夷俟豈無人。鳳閣十年筆，烏紗九陌塵。集仙知己在，應爲指迷津。
賃宅 王禹偁 
老病形容日日衰，十年賃宅住京師。閣棲鳳鳥容三入，巢宿鷦鷯欠一枝。壁挂圖書多不久，砌栽蘆葦亦頻移。人生榮賤須知分，會買茅庵映槿籬。
青猿 王禹偁 
小僕如猿狖，貧家備指呼。未堪隨馬足，已慣典魚須。時洗塵侵硯，閑收雨滴圖。歸田如有計，留負酒胡蘆。
寓直偶題 王禹偁 
兩朝書命媿無才，謾逐詞臣侍玉階。病似相如多避事，拙于方朔少詼諧。命奇只合先休退，道在何妨更卷懷。白首猶期議封禪，一隨鑾輅見燔柴。
頃年謫宦解梁收得令狐補闕毛詩音義其本乃會昌三年所寫數行殘缺後人添之其筆跡乃工部畢侍郎所補也昨因問之乃云亡失多年矣作四韵以還之 王禹偁 
謫宦山州自訓童，因求書籍有遭逢。偶收毛鄭古詩義，認得歐虞舊筆蹤。南郡携行心不足，西齋送去手親封。塵侵烟染尤堪重，年號標題歷武宗。
伏日偶作 王禹偁 
移床拖簟就南軒，門掩閑坊半樹蟬。多病形容唯有骨，食貧生計旋無錢。掖垣已忝年深直，朝謁終妨日晏眠。會解綸闈求郡印，早收餘俸卜歸田。
和吏部薛員外見寄 王禹偁 
棖也好剛多悔吝，唯憑忠信自書紳。嚴陵知退遺榮利，只擬滄浪把釣綸。老去趁朝慵待旦，病來求假動經旬。西垣興味更諳盡，一片烏紗滿馬塵。
贈密直張諫議 王禹偁 
先皇憂蜀輟樞臣，獨冒兵戈出劍門。萬里辭家堪下淚，四年歸闕似還魂。弟兄齒序元投分，兒女情親又結婚。且喜相逢開口笑，甘陳功業不須論。
寄狀元孫學士 王禹偁 
久居臺閣多憂畏，欲薦賢才涉比周。灰死寸心甘不動，雪侵雙鬢未能休。封章事寢空騰謗，制誥詞荒益自羞。唯愛君家棣華榜，登科記上並龍頭。
送譚殿院之任南陽 王禹偁 
大抵人生樂故居，山川況復漢南都。別來墳墓有宿草，歸去田園多綠蕪。銀印莫羞雙鬢白，錦衣兼照兩轓朱。西垣衰病無憀客，空羨此行歌袴襦。
送河陽任長官 王禹偁 
宰君行李苦蕭疏，妻子龍鍾尚跨馿。醉眼且看花滿縣，愁顔莫望果盈車。頭銜新換呼明府，科第元高得校書。誰解吟詩送行色，茂陵多病老相如。
和屯田楊郎中同年留別之什 王禹偁 
科名長恐辱同年，許國丹誠皎日懸。謬掌斯文雖未喪，欲行吾道即無權。謝公留滯蒼苔院，潘岳征行落葉天。引重力輕深自媿，强酬詩什益凄然。
送臨清楊可主簿入蜀 王禹偁 
脫白去焚黄，遥知祖德光。墓墳喬木老，襟袖桂枝香。迴見梅含雪，歸逢橘飽霜。子雲應有宅，爲奠草玄堂。
送淳于中舍懸車侍養 王禹偁 
懸車東去謝明朝，擺脫簪纓似一毛。望苑官清諧侍養，督郵名賤恥徒勞。青宮位在他年起，綵服身歸此日高。我媿無親尸厚祿，與君書命淚霑袍。
送正言楊學士之任縉雲 王禹偁 
弱冠珥朝簪，才堪入翰林。重違君厚遇，聊奉母懽心。筆削留惇史，囊裝貯賜金。帆張淛河闊，山對括蒼深。暫歇趨朝馬，重聞故國禽。幽蘭南澗採，壽酒北堂斟。務簡慵開閣，家豐不典琴。彩衣方侍養，紅藥即供吟。我占掖垣久，自驚年鬢侵。妨賢兼罔極，相送淚盈襟。
送第三人朱嚴先輩從事和州 王禹偁 
賃船東下歷陽湖，榜眼科名釋褐初。賓職不憂無厚俸，郡齋唯喜有藏書。伴吟先買秋江鶴，醒酒時烹晚市魚。廉使多情應問我，爲言衰病似相如。
送南陽李太傅  其一 王禹偁 
兩朝黄閣預彌綸，又策春坊第一勳。僧塔舊題前進士，齋壇新拜上將軍。馬銜金勒衝微雪，雁避紅旌入斷雲。還似徐州張僕射，御詩相送四方聞。
送南陽李太傅  其二 王禹偁 
紅旆飄飄奪曉霞，御筵相送出京華。仲尼俎豆真儒者，郤縠詩書屬將家。腰下已懸如斗印，門前看見築堤沙。先朝學士期牽復，待草南陽入相麻。
壽孫三日 王禹偁 
經年病不飲，此日一開樽。鑑裏休嫌老，懷中已抱孫。紅綳裁錦段，香水浴銀盆。他日歸田去，相扶入蓽門。
謝宣賜御草書急就章并朱邸舊集歌 王禹偁 
臣聞伏羲畫卦朴且淳，蒼頡造字初有文。大篆小篆八分體，楷隸章草何紛紜。因茲八法各有要，遂使六藝區以分。其中最難惟草聖，玄妙功夫自天性。又聞關雎本王化，四始洋洋風化下。比興賦頌六義分，乃有變風兼變雅。仲尼刪後屈平作，郢客李陵鬭名價。古來詩道難得人，其唱彌高和彌寡。如今草聖與雅言，盡在吾皇萬機暇。元年十月近乾明，崇文院靜寒霜晴。直廬日午讎書罷，閑曳朱衣遶砌行。中使傳宣來上界，忙把魚須下階拜。寶函鈿軸光陸離，御札文書御製詩。折腰搢笏拭雙目，汗流魄駭聊一窺。急就章，何縱橫，藍田種玉苗初成。雪花灑破煙嵐壁，黑雲漏出天漢星。乍似鮫人泣下珠無數，錯落晶熒滿盤貯。又似大鯨吞盡滄海波，查牙露出珊瑚樹。朱邸集，何清奇，仙風撼動瓊林枝。漢皇休道白雲句，穆滿虛吟黄竹詩。乍似三春直上伯陽臺，熙熙物華當眼開。又似十洲夜伴王母宴，鸞歌鳳吟次第來。小臣再拜受一軸，擣紙抄詩抄未足。焚香朝向天日看，執簡夜對星辰讀。臣見高宗飛帛亦有名，筆跡往往頒公卿。所得不過三五字，當時臣子猶爲榮。又見玄宗詩什頗留意，吟詠時時成御製。屬和止于一兩篇，至今史冊猶爲貴。若徵往事比明時，萬分之一徒爾爲。未如我四十三紙聖人作，一百二章天子詩。永爲家寶藏書篋，豈讓西方貝多葉。且教世世傳子孫，長與皇家作臣妾。
應制皇帝親試貢士歌 王禹偁 
天王出震寰海清，奎星燦燦昭文明。詔令郡國貢多士，大張珠網羅羣英。皇情孜孜終不倦，日斜猶御金鑾殿。宮柳低籠三月煙，爐香飛入千人硯。麻衣皎皎光如雪，一一重瞳親鑒別。孤寒得路荷君恩，聚首唯言盡臣節。小臣蹤跡本塵泥，登科曾賦御前題。屈指方經五六載，如今已上青雲梯。位列諫官無一語，自問將何報明主。應制非才但淚垂，强作登歌歌舜禹。
謝政事王侍郎伏日送冰 王禹偁 
火雲如山暑雨歇，天地爐烘三伏月。玉皇教散閬苑冰，斵開北陸瓊瑰窟。峨峨貯向瑶花合，分命中官賜黄閤。鳳皇池上玉壺盛，溫樹風聲頓蕭颯。台恩分與西垣士，綸誥稀疏方假寐。卞和抱璞入直廬，從此驚忙不成睡。怒蠅休向筆端飛，抵鵲渾疑山下墜。寒生毛髮清牙齒，脆若玉芝甘似醴。炎風暑氣都不知，空作狂歌謝知己。
酬贈田舍人 王禹偁 
君不見天上星辰拱環極，忽然隕地變成石。又不見雲中鷹隼橫高秋，有時搨翼化作鳩。人生進退甚類此，左遷右轉誰自由。憶昔逢君在鄒魯，翰林丈人東道主。一言得意便定交，數日論文暗相許。邇來倏忽十餘年，共上赤霄連步武。禁中更直承明廬，深喜蒹葭依玉樹。兩制惟君最清慎，筆力辭鋒有餘刃。方期夜直金鑾坡，誰知共理淮陽郡。官銜新換版曹郎，腰佩初懸列侯印。西垣三字班列閑，南面百城資望峻。且應盡意頒詔條，豈復迴頭顧文陣。下車果有謳謠生，賣刀買犢民歸耕。黄髮老農鼓腹唱，雪花雙鹿挾輈行。棠陰露濃滴朱紱，麥秋風冷吹紅旌。行春多暇吟情發，閑作長歌寄同列。歌中首寫明君語，指點神仙爲舊侶。嚴徐雖合在蓬瀛，邵杜已聞爲父母。重來便恐調金鉉，無復區區掌文翰。直如經歲未徵黄，道在何勞重嗟嘆。入則步蒼苔，詠紅藥，了事舍人孫處約。出則張皂蓋，擁朱輪，賢明太守召信臣。請君屈指數交友，似此宦名能幾人。逢時誰不欲行道，遇主我亦思庇民。功名富貴皆待命，出處語默聊衛身。一車甘雨方建隼，萬國淳風莫泣麟。他時宣室召賈誼，賢人事業當併伸。簷間忍見烏兔走，鑑裏星星將白首。休躭鈴閤家藏書，且酌郡齋官給酒。嬰兒稚女滿眼前，莫負時光笑開口。
對雪示嘉祐 王禹偁 
去年看雪在商州，使君命我山寺頭。峰巒草樹六百里，饑鼯凍鳥聲啾啾。山城窮陋無妓樂，何以銷得騷人愁。抱瓶自瀉不待勸，乘興一引連十甌。晚歸上馬頗自適，狂吟醉舞夜不休。今年看雪在帝里，瑶臺瓊樹佳氣浮。朝迴攬轡聊四望，移下五城十二樓。樽中有酒翻不飲，鬰鬰不快非怨尤。吾兒嬌騃未曉事，問我胡不私獻酬。因令把筆寫我意，爲渠吟作雪中謳。昔爲副使不理事，待罪且免憂人憂。今爲諫官非冗長，拾遺三館俸入優。秋來連澍百日雨，禾黍漂溺多不收。如今行潦占南畝，農夫失望無來麰。爾看門外饑餓者，往往殭殕填渠溝。峨冠旅進又旅退，曾無一事裨皇猷。俸錢一月數家賦，朝衣一襲幾人裘。安邊不學趙充國，富民不作田千秋。胡爲碌碌事文筆，歌時頌聖如俳優。一家衣食仰在我，縱得飽暖如狗偷。况我眼昏頭漸白，安能隠几勤校讎。何時提汝歸田去，賣馬可易數隻牛。深耕淺種苟自給，藜羹豆粥充饑喉。黍畦鋤理學元亮，瓜田澆灌師秦侯。素餐免作疲人蠹，開卷免對古人羞。未行此志吾戚戚，對酒不飲抑有由。斯言不敢向人道，語爾小子爲貽謀。